Октябрда 1,7 млрд сўмлик электр энергиясидан ноқонуний фойдаланиш ҳолатлари аниқланди » Muzlik.uz - O‘zbekiston yangiliklari\n«Ўзэнергоинспекция» 123 истеъмолчининг электр энергиясидан ноқонуний фойдаланганини аниқлади, дея хабар қилди инспекция матбуот хизмати. Истеъмолчилар томонидан етказилган зарар бўйича 1,7 млрд сўмлик электр энергияси қайта ҳисоб-китоб қилинди. Хусусан, Наманган вилоятида 8, Фарғона вилоятида 8, Самарқанд вилоятида 7, Хоразмда 10 нафар истеъмолчи томонидан электр энергиясидан ноқонуний фойдаланиш натижасида энергия тизимига 1,6 миллиард сўм миқдорида зарар етказилган. Августдан октабргача бўлган даврда «Ўзэнергоинспекция» истеъмолчилар томонидан электр энергиясидан ноқонуний фойдаланиш бўйича 415 ҳолатни аниқлади, 242 истеъмолчининг электр қурилмалари тармоқдан узилди. Электр энергиясидан фойдаланишда ҳуқуқбузарликлар содир этган истеъмолчилар томонидан фойдаланилган 9,8 миллиард сўмлик электр энергияси қайта ҳисоб-китоб қилинди. Шундан 3,3 миллиард сўми бугунги кунда ундирилди.\nҒузор туман ҳокимияти 56 млн сўмлик электр энергиясидан ноқонуний фойдалангани аниқланди\nЭлектр энергияси ва табиий газ учун ҳақ тўлаш тизимига ўзгаришлар киритилди\nМИБ Пайариқдаги ҳолат бўйича расмий муносабат билдирди


Пластик картадаги пулларни ўғирлаганлик учун жавобгарлик кучайтирилмоқда - zarnews.uz\nПластик картадаги пулларни ўғирлаганлик учун жавобгарлик кучайтирилмоқда\nЭлектрон тўлов воситасидан ёки масофивий хизмат кўрсатиш тизимидан фойдаланиб фирибгарлик, ўзганинг мол-мулкини талон-торож қилиш ҳолатлари содир этилмоқда.\nБу каби жиноятларнинг хавфли ва ачинарли томони жиноят содир этган шахс номаълум бўлиши, яъни республиканинг хоҳлаган қисмидан ёки чет элдан туриб амалга ошириши, етказилган зарарни қоплаш ва уни аниқлашда қийинчиликларни туғдирмоқда.\nБу эса фуқароларнинг ҳақли эътирозларига сабаб бўлмоқда.\nАфсуски, бу каби жиноятлар сони ошиб бормоқда. Маълумотларга кўра, 2020 йилда шу мазмунда ички ишлар органларига 965 та мурожаат қилинган бўлса, 2021 йилда 1601 та мурожаат келиб тушган. Ҳали бу мурожаат қилингани. Камроқ миқдорда моддий зарар кўрган жабрланувчилар “овора бўлиб юраманми” қабилида иш тутиб шикоят қилмаганлар қанчадан қанча. Ўтган йилнинг ўзида банк пластик карточкаларидан пул маблағларини ўғрилик йўли билан ўзлаштирилиши оқибатида фуқароларга 4 млрд. 495,5 млн. сўм зарар етказилган.\nШунингдек, банк ҳисобварағидан пул маблағларини ўғирлаш ҳолатлари ҳам кузатилмоқда. Мисол учун, 2020 йил сентябрь ойида номаълум шахслар томонидан иккита банк томонидан фуқароларга очилган VISA тўлов тизимларига қилинган киберҳужум натижасида 466 минг АҚШ доллари миқдорида пул маблағлари талон-торож қилинган.\nАмалиётда тўлов агрегаторларига (payme, click, oson ва бошқалар) боғланган телефон рақами ва банк пластик карточкаларидан ўғрилик фуқароларга тўловни амалга ошириш учун СМС орқали юбориладиган 4 талик махсус код-рақамини ноқонуний йўл билан эгаллаб олиш билан содир бўлмоқда. Шунингдек, электрон савдо майдончалари (OLX ва бошқалар) орқали пул маблағларини ўғрилаш ҳолатлари ҳам мавжуд.\nБу каби ҳаракатлар учун Жиноят кодексининг тегишли моддаларини оғирлаштирувчи ҳолат сифатида жавобгарликни белгиловчи қонун лойиҳаси Олий Мажлис Қонунчилик палатасида кўриб чиқилмоқда.


Intel “энг хавфли” машҳурлар рўйхатини эълон қилди\n22:49 / 01.10.2015\nIntel компанияси McAfee антивирус ишлаб чиқарувчиси билан биргаликда интернетдаги “энг хавфли” машҳур одамлар рўйхатини эълон қилди. Шу машҳур одамларнинг номидан фойдаланган фирибгарлар қидирув сайтларига вируслар жойлаштиришган.\nРўйхатнинг биринчи ўрнида диджей Армин Ван Бюрен турибди. Унинг номи билан 17,92 фоиз зарарли сайтларга кириб қолиш мумкин. Ундан кейинги ўринларда эса, кантри-мусиқачи Люк Брайан (17,64 фоиз), Ашер (16,67 фоиз), Бритни Спирс (16,39 фоиз) ва Jay-Z (15,83 фоиз) туришибди. Мусиқачилардан ташқари рўйхатда актрисалар Эми Шумер, Бетти Уайт ва Нина Добревлар бор.\nМаълум бўлишича, мусиқачиларнинг мусиқасини излаш натижасида ана шундай зарарли сайтларга кириб қолиш мумкин. Фирибгарлар айнан шу нарсадан умид қилишмоқда.


Эрдўғон: Брюсселдаги худкушлардан бири Туркиядан депортация қилинганди\nБрюсселдаги терактлар ижрочиларидан бири ўтган йил ёзида Туркияда қўлга олиниб, депортация қилинганди. Бу ҳақда Туркия президенти Ражаб Тоййиб Эрдўғон 23 март куни Анқарада ўтказилган матбуот анжуманида билдирди.\nЭрдўғонга кўра, қўлга олинган шахс Ҳолландияга депортация қилинган, мамлакат расмийлари эса унинг манзилга етиб боргани ҳақида маълумот олганди. Туркия президенти бадарға қилинган шахснинг экстремистлар билан алоқаси борлиги ҳақида Бельгия расмийларига ҳам хабар берилганини урғулади.\n- Бу одам хорижлик террорчи бўлгани ҳақидаги огоҳлантирувларимизга қарамасдан, Бельгия расмийлари унинг террорчилик фаолияти билан алоқасини аниқлай олмаганлар ва қўйиб юборганлар, - деди Туркия президенти.\nЭрдўғон гумонланувчининг исмини айтмади, бироқ Туркия президенти девони ходими бу одамнинг Иброҳим ал-Бақравий бўлганини маълум қилди.


Сутнинг сифатига ким кафил? / Ўзбекистон янгиликлари, энг сўнгги хабарлар\nМулоҳаза 0 Шархлар 3182 кўрилди\nСутнинг сифатига ким кафил?\nКўп қаватли уйда яшаймиз. Кечки пайт ишдан қайтаётгандим. Уйимиз олдида “Тез тиббий ёрдам” машинаси турарди. Ҳавотирландим. “Тинчликмикан”. Зинадан кўтарила бошладим. Қўшнимиз Салим ака беш яшар ўғлини кўтариб, пастга тушарди. Ортидан шифокор ва онаси Мақсуда опа тушмоқда.\n– Эрталаб сут ичганди, шундан буён туз ҳам тотгани йўқ, – дерди Мақсуда опа. – Билмадим, ишончли эди. Доим ўша аёлдан оламан...\nБилдимки, бола сутдан касалланган эди.\nШу ҳодисани кўп ўйлаб юрдим. Кўпчилигимиз сут ва сут мақсулотларини кўчадан, тўғрироғи, сут сотувчи аёллардан сотиб оламиз. Улар эса асосан “баклажка”ларда бўлади. Нега, айнан улардан. Боиси, янги соғиб олинган деймиз. Қолаверса, арзонроқ. Бу қанчалик тўғри?\nМулоҳаза қилиб юрсам, бир манзаранинг гувоҳи бўлдим. Бир киши чиқинди идишларини ковлаб, ундан “баклажка”ларни оларди. Қопига соларди. Демак, мана шу “баклажка”ларга қўлда сотиб олаётганимиз сут, шарбат, ўсимлик ёғи солинади-да.\nМутахассисларнинг таъкидлашича, елим идишлар ичи қанчалик ювилган бўлмасин, бир марталик ҳисобланади.\nМутахассиларнинг таъкидлашича, елим идишлар қайта ишлатилганда унда ўрнашиб қолган бактериялар маҳсулот орқали организмга киради. Сўнгра ичак фаолияти бузилишига олиб келади. Бундан ташқари, уй шароитида соғилиб, савдога мўлжалланган сут 8 даражагача бўлган илиқ ҳароратда сақланиб, 24 соат ичида сотиб бўлиниши керак.\nЭнди яна бир жиҳат. Чорва моллари орасидаги касалликлар сут орқали инсон организмига ўтишини яхши биламиз. Хўш, сотиб олаётган сутимиз ана шундай хаста молларники эмас, деб ким кафолат беради?\nЧорва молларида туберкулёз, бруцеллёз, куйдирги, оқсил каби хавфли касалликлар кўп учрайди. Қолаверса, уй шароитида боқиладиган сигирлардаги касалликлар тўғрисида уларнинг эгаси ҳам билмаслиги мумкин. Хаста молдаги зарарли вирус сутга қам ўтади. Уни истеъмол қилган кишига микроб юқиши хавфи юқори бўлади.\nСут қўшилган қиймат солиғидан озод этилди\nПровайдерлар Ўзбекистонда интернет сифатининг ёмонлашишидан огоҳлантиради


Газета Норма маслахатчи / 2015 год / № 35 / АвтоНорма\nТранспорт хизматлари кўрсатадиган ташкилотимиз яқинда янги автомобиллар сотиб олди. Биз уларни экипажсиз ижарага бермоқчимиз. Бироқ айтишларича, янги автомобиллар ижара шартномаларини тузишга 1 йилгача тақиқ мавжуд экан.\nҲақиқатан ҳам шундайми?\n– Йўқ, бундай тақиқ мавжуд эмас.\nЎзбекистон Республикаси Конституциясининг 54-моддасида кўрсатилишича, мулкдор ўзининг хоҳишига кўра унга қарашли бўлган мол-мулкка эгалик қилади, фойдаланади ва тасарруф этади. Ушбу қоида Фуқаролик кодекси, «Хусусий мулкни ҳимоя қилиш ва мулкдорлар ҳуқуқларининг кафолатлари тўғрисида» (24.09.2012 йилдаги ЎРҚ-336-сон), «Тадбиркорлик фаолияти эркинлигининг кафолатлари тўғрисида»ги1 қонунлар моддалари ва бошқа меъёрий ҳужжатларда такрорланган ҳамда деталлаштирилган.\nХусусан, «Ўзбекистон Республикасида мулкчилик тўғрисида»ги Қонуннинг (31.10.1990 йилдаги 152-XII-сон) 1-моддасида кўрсатилишича, мулкдор ўз мол-мулкига нисбатан қонунга зид бўлмаган ҳар қандай хатти-ҳаракатларни қилишга ҳақлидир. У мулкдан қонун ҳужжатлари билан тақиқланмаган ҳар қандай хўжалик ёки бошқа фаолиятни амалга оширишда фойдаланиши мумкин.\nШу тариқа, корхона унга тегишли бўлган транспорт воситаларини ўз хоҳишига кўра тасарруф этишга ҳақли. Хусусан, уларни ижарага бериши мумкин – мамлакатимиз қонун ҳужжатларида мол-мулкдан бундай фойдаланишга ҳеч қандай тақиқ назарда тутилмаган.\nШуни эслатиш лозимки, транспорт воситаларини ижарага бериш шартномалари нотариал тасдиқланиб, кейин ЎзР ИИВ ДЙҲХХ органларида ҳисобга қўйилиши керак.\nИқтисодий нуқтаи назардан олганда, ундан бундай фойдаланишнинг мақсадга мувофиқлиги эса бошқа масала. Зеро, Давлат божи ставкалари2 4-бандининг «к-1» кичик бандига кўра, фойдаланиш муддати ишлаб чиқарувчининг расмий дилерларидан харид қилинган кундан бошлаб 1 йилдан ошмаган енгил автотранспорт воситаларини ижарага бериш шартномаларини тасдиқлаганлик учун бож ҳар бир(!!) от кучи учун энг кам ойлик иш ҳақининг 5 бараварини (!) ташкил этади.\n2ВМнинг 3.11.1994 йилдаги 533-сон Қарори билан тасдиқланган.\nМаҳкам ВОҲИДОВ, «Norma Profi» эксперти, юридик фанлар номзоди.


1991 йил 31 август мамлакатимиз тарихий ютуққа эришган буюк сана. Мустақилликнинг қадр-қимматини чуқур англайдиган халқимиз бу кунни катта шоду хуррамлик билан байрам қилади.\nМустақиллик – ўзликни англаш, ўз ота маконининг эгаси бўлиш, ор-номусини баланд тутиш ҳуқуқидир. Мустақиллик – жаҳонда тенглар ичра тенг бўлиш, ўз тақдирини ўзи белгилаш, эркин ва фаровон яшаш имкониятидир. Президентимизнинг 27 июндаги қарорига биноан Ўзбекистон Республикаси давлат мустақиллигининг йигирма олти йиллик байрамига катта тайёргарлик кўрилди ва юқори савияда ўтказилди. Жамиятимиздаги янгиланишларга мувофиқ байрам тадбирлари ҳам янгича шакл ва мазмун касб этди.\nШу ўринда мустақиллигимизга эришиш тарихига назар ташласак, ўтган асрнинг саксонинчи йиллари охири юртимиз учун ўта мураккаб давр бўлди. Халқимиз мустамлака тазйиқида наинки эркини, балки миллийлигини, тилини, динини, ўзлигини ҳам йўқотиш даражасига келиб қолганди. Тарихимизнинг шундай таҳликали, туб бурилиш пайтида Ислом Каримов Ўзбекистонга раҳбар бўлди. Адолатсиз тузумга қарши мардонавор курашиб, халқимиз манфаатларини ҳимоя қилди. Ҳали собиқ тузум ҳукмрон пайтда биринчилардан бўлиб Ўзбекистонни мустақил давлат деб эълон қилди. Ислом Каримов янги ўзбек давлатчилигига асос солди. Ҳалокат ёқасига келиб қолган юртимизни қайта тиклади. Биринчи Президентимиз томонидан ишлаб чиқилган иқтисодий дастурлар мамлакатимизнинг барқарор ривожланишини таъминлади. Оқилона ташқи сиёсат, тинчлик ва ҳамкорлик принципи туфайли мамлакатимиз жаҳон ҳамжамиятида муносиб ўрин эгаллади. Ислоҳот – ислоҳот учун эмас, аввало инсон учун” деган эзгу ғоя, ижтимоий йўналтирилган бозор иқтисодиёти ва улкан бунёдкорлик ишлари натижасида аҳоли ҳаёт даражаси изчил юксалди. Ҳуқуқий демократик ислоҳотлар ва маънавиятга эътибор халқимизнинг дунёқарашини, онгу тафаккурини ўзгартирди. Истиқлолимизнинг 26 йиллигига бағишланган байрам тадбирида Биринчи Президентимиз Ислом Каримов хотираси чуқур эҳтиром билан ёдга олинди. Президентимиз Ш.Мирзиёев ташаббуси билан Тошкент ва Самарқанд шаҳрида биринчи Президентимиз И.Каримов ҳайкали ўрнатилиб, байрам арафасида тантанали очиб берилди.\nБугун тарих сахифаларида “Эркин ва фаровон, демократик Ўзбекистон давлатини мард ва олижаноб халқимиз билан бирга қурамиз”, деган тамойилга асосан мамлакатимизни модернизация қилиш, давлат бошқаруви тизимининг сифати ва самарасини ошириш бўйича туб ислоҳотлар амалга оширилди. Бошқарув органлари фаолияти такомиллаштирилди, кўплаб вазирлик ва идоралар қайта ташкил этилди, янги ташкилотлар тузилди. “Халқ давлат идораларига эмас, балки давлат идоралари халқимизга хизмат қилиши керак”, деган тамойилга мувофиқ, халқ билан мулоқотнинг замонавий ва самарали тизими йўлга қўйилди. Ўзбекистон Республикаси Президентининг Виртуал қабулхонаси ва Халқ қабулхоналари, жойларда ўтказилаётган сайёр қабуллар инсон манфаатларини таъминлашга хизмат қилмоқда. “Халқ бой бўлса, давлат ҳам бой ва қудратли бўлади”, деган ғоя асосида аҳолига кенг имкониятлар бериш, унинг реал даромадларини кўпайтириш, тадбиркорликни янада ривожлантириш, иш ўринлари яратиш, экспорт ҳажмини оширишга алоҳида эътибор қаратилмоқда. Қўшни давлатлар билан муносабатларимиз янада яхшиланди. Президентимизнинг илк давлат ташрифлари қўшни давлатларга бўлди. Ўзаро рақобат эмас, ҳамкорлик қилиш тамойили иқтисодий имкониятларни кенгайтирди, минтақавий хавфсизлик, миллатлараро тотувликни янада мустаҳкамлади.\nШу ўринда сиёсий партияларнингҳам бугин амалга оширилаётган ислоҳатларда роли ошиб бормоқда. Дарҳақиқат, Ватан – азиз. Бизнинг ўзлигимиз, бугунимиз ва келажагимиз Ватан билан чамбарчас боғлиқ. Ота-боболаримизнинг ҳоки, мероси шу заминда. Бугун шу муқаддас диёрда оиламиз, дўстларимиз, касбу коримиз билан бахтлимиз. Келгуси режаларимиз, орзу-умидларимиз яхшиликка йўғрилган. Буларнинг барчаси истиқлол шарофатидан. Давлатимиз мустақиллиги халқимизнинг миллий манфаатларини, тинч ва осуда ҳаётини таъминлаш, мамлакатимизнинг халқаро миқёсдаги обрў-эътиборини юксалтиришнинг мустаҳкам пойдевори бўлиб келмоқда. Бу бойликнинг миллий тараққиётимиз, бугунги ва келгуси авлодлар тақдиридаги аҳамияти йиллар ўтиши билан тобора ортиб бораверади.\nКўришлар сони: 5236


"AirPods 2"га доир янгиликлар унинг тақдимотига қадар ошкор бўлиб улгурди - Zamin.uz\n10:04 / 07.11.2018\n"Apple"нинг янги "AirPods 2" симсиз эшитиш мосламаси уларни сертификатлаштирган "Bluetooth SIG" (Bluetooth Special Interest Group) ташкилотининг маълумотлар базасида пайдо бўлди.\nЯнги қулоқчинлар бошқа қурилмаларга Bluetooth 5.0 стандарти бўйича уланади. Шунингдек, Siri овозли ёрдамчиси билан, хусусан, “қўлсиз” режимида ишлай олиши учун "AirPods 2"га такомиллаштирилган чип ўрнатилиши кутилмоқда.\nЭшитиш мосламаси “Салом, Siri” фаоллаштирув жумласини қўллаб-қувватлаши илк бор "Apple" томонидан 2018 йил сентябрида, "iPhone" смартфонлари тақдимоти вақтидаги видеода кўрсатилган эди. Қулоқчинлар "AirPower" симсиз қувватлантириш станциясидан қувват оладиган янги қувватлантириш ғилофига ҳам эга бўлади.\n"Apple" "AirPods 2" учун олинган савдо белгисининг кўламини “саломатлик датчиклари” туркумигача кенгайтирган. Бу – "AirPods 2" қулоқчинларида тана саломатлигини кузатиб бориш имконини берувчи янги функциялар бўлишидан даракдир. “Замин” янгиликларини “Facebook”да кузатиб боринг\nЯнгиликлар » Технология » "AirPods 2"га доир янгиликлар унинг тақдимотига қадар ошкор бўлиб улгурди


Жаҳон банки Ўзбекистонга солиқ тизимини ислоҳ қилиш бўйича маслаҳат берди - 27.06.2018, Sputnik Ўзбекистон\nЖаҳон банки Ўзбекистонга солиқ тизимини ислоҳ қилиш бўйича маслаҳат берди\nЖаҳон банки экспертлари Ўзбекистонга қўшимча қиймат солиғи қамровини кенгайтириб, мақсадли фондларга амалга оширилаётган мажбурий тўловларни бекор қилишни... 27.06.2018, Sputnik Ўзбекистон\nЖаҳон банки экспертлари Ўзбекистонга қўшимча қиймат солиғи қамровини кенгайтириб, мақсадли фондларга амалга оширилаётган мажбурий тўловларни бекор қилишни маслаҳат бермоқда.\nТОШКЕНТ, 27 июн - Sputnik. Жаҳон Банки экспертлар гуруҳи Ўзбекистон Молия вазирлигида солиқ сиёсати бўйича презентация ўтказишди деб хабар қилмоқда ЎзА.\nЎзбекистонда солиқ тизимининг мутлақ янги концепцияси эълон қилинди\n28 Март 2018, 15:50\nХалқаро ташкилот экспертлари Қўшимча қиймат солиғини (НДС) сақлаб қолиш ва ушбу солиқ билан кичик бизнес субъектларини ҳам қамраб олишни маслаҳат бермоқда. Икинчи томондан эса, экспертлар давлат мақсадли фондларига амалга оширилаётган барча мажбурий тўловларни бекор қилишни маслаҳат беришмоқда.\nАлма Канани бошчилигидаги экспертлар гуруҳи фикрига кўра, ушбу чоралар иқтисодда соғлом рақобат муҳитини шакллантириш ва тадбиркорликни ривожлантиришга олиб келади.\nЭслатиб ўтамиз, ушбу кунларда Ўзбекистон солиқ тизимини ислоҳ қилиш концепцияси қизғин муҳокама қилинмоқда. Хусусан, таклиф қилинаётган янгли солиқ кодексида, жумладан қуйидагилар назарда тутилган:\nСолиқ тизимини имкон қадар соддалаштириш; Бир неча солиқларни бирлаштириш йўли билан, солиқлар сонини камайтириш;\nСолиқ босимини камайтириш, йирик ва кичик бизнесга қўйиладиган солиқ босимини баравар қилиш;\nСолиқ қонунларининг тўғридан-тўғри амал қилишини йўлга қўйиш. Барча тафовутлар, истисноларни бекор қилиш;\nКичик бизнесни кенгайтиришга халал бераётган омилларни олиб ташлаш;\nҚўшилган қиймат солиғини 20 %дан 12%гача камайтириш;\nЖисмоний шахслар тўлайдиган барча солиқларни ягона солиққа бирлаштириб – 25 % миқдорида белгилаш ва бошқа чоралар.\nЎзбекистонда солиқ босими нақадар катта?\n26 Ноябр 2017, 18:14\nЎзбекистон президенти Шавкат Мирзиёев солиқ ислоҳотларига бағишланган видеоселектор йиғилишида солиқ ислоҳоларини қабул қилишда шошилмаслик кераклигини айтган эди. Президент айтишига қараганда янги солиқ тизимини жорий этиш учун 3 йилдан 10 йилгача вақт керак бўлиши мумкин.\nУшбу мушкул ишни амалга ошириш мақсадида бугунги кунда Ўзбекистон солиқ ислоҳотлари соҳасида катта тажрибага эга бўлган хорижий экспертларни таклиф қилган. Жаҳон банки экспертларидан ташқари, Россияда ўтказилган солиқ муаллифларидан бири, амалдаги давлат маслаҳатчиси, Сергей Шаталов ҳам Ўзбекистонда доимий асосда ишлашга таклиф қилинган.


Валентина Оберемко. Михаил Шолохов: Уйдирма ва миш-мишлар | www.ziyouz.uz\nБош саҳифа Илм ва фанТарихВалентина Оберемко. Михаил Шолохов: Уйдирма ва миш-мишлар\nЧоп этилган 03.05.2015 МуаллифZiyouz.uz\nУнинг ҳаётлиги давридаёқ у ҳақида ғалати уйдирмалар тўқишган эди: у бутунлай бошқа одам, фамилияси ҳам мутлақо Шолоховмас бўлган эмас, Вешенск қишлоғидаги уйи ертўласида қандайдир бир истеъдодли, далли-дарвиш ёзувчи қамалганмиш, ҳамма асарларни ўша ёзувчи ёзиб берармиш.\n“Отам бу миш-мишларнинг барини ҳасадгўй касбдошлари тарқатганлигига ишончи комил эди”,— дейди Светлана Шолохова.\nКомиссарми ёки сирли агентми?\nОғиздан-оғизга кўчиб юрган гапларга кўра, Михаил Шолоховни ёшлигида айнан Нестор Махнонинг ўзи қўлга туширганди. Шолохов отахонга қизил комиссар эмаслигини айтганлиги учун қўйиб юборган.\n— Отам менга бу ҳақда ўзи гапириб берганди,— дейди Светлана Михайловна. — У пайтлар ёш йигитча экан. Отда дашт бўйлаб кетаётганда махночилар уни тутиб олишади. Қишлоққа олиб боришади. У ерда уни Махнога рўпара қилишади. Отам Махнони ушоқ жуссали, пакана ва қотма эканлигини кўриб ажабланади. У дастлаб отамни отиб ташламоқчи бўлади. У Шолоховни қизилармиячи деб ўйлайди. Бироқ шу пайт қандайдир аёл унинг ёнини олиб дейди: “ Отахон, кунинг шу болакайлар билан олишишга қолдими?!”.Шунда Махно отамни қўйиб юбориб, орқасидан: “Бу ерда иккинчи бор қорангни кўр-май!”– деб қолади.\nОтам ҳеч қачон комиссар бўлмаган. Балки комиссар бўлганлиги ҳақидаги гап-сўз унинг қандай “комиссарлик” қилганлиги ҳақида ўзи гапириб берганидан кейин чиққан, яъни у озиқ-овқат гуруҳида ишлаётганида солиқларни камайтиришга жонбозлик кўрсатган эди. Чунки энг қашшоқ оилалардан ҳам пул ундиришарди. Уни пулни нотўғри санаганликда айблашиб, судга беришади. Бахтига, ҳаммаси яхшилик билан тугайди.\nШолохов ва Сталин муносабатлари борасида кўп миш-мишлар юради. Улардан бирида Сталин Шолоховни яхши ёзувчи деб баҳолаганлиги ва унга марҳамат кўрсатганлиги ҳақида айтилади. Бошқалар Шолоховни доҳийнинг адиблар муҳитидаги махфий агенти деб ҳам ҳисоблаган.\nДоҳийга нимагадир отам уни очиқчасига танқид қилганлиги маъқул келган. Бир куни отам унга шундай деди: “Деворда ҳам — Сталин, ҳавода ҳам— Сталин, газеталарда —Сталин, наҳотки бу сизнинг бадингизга урмаган бўлса?”. Сталин шундай жавоб беради: “Инсонга бир худоча керак, токи у унга ишонсин, сажда қилсин. Майли, у худоча Сталин бўла қолсин”. Агар отам ўзини ҳақ билса, охирига қадар курашарди. Қачондир у Сталин ва Горкий билан учрашади. Суҳбат Корнилов ҳақида борарди. Сталин сўзини таъна-дашномдан бошлайди: “ Нега сиз уни қаҳрамон қилиб тасвирлагансиз?”. Отам бу саволга хотиржам жавоб қайтаради: “У ҳақиқатдан ҳам қаҳрамон эди. Софдил, жасур ва истеъдодли саркарда”.\nОтам ҳеч кимдан қўрқмаган. Бир куни Сталин ҳузурига келиб, у 1938 йилда ҳибсга олинган дўстлари учун бошини беражагини айтади. Сталин Шолоховга жиддий тикилиб сўз қотади: “ Бошинигизни арзон баҳолаб юбормаяпсизмикин?”.\nХрушчев билан Шолохов ўртасида Сталин каби яқин муносабат бўлмаган. Брежневга эса Шолохов ҳамиша “сен”лаб мурожаат қилган. Кўплар Брежнев Шолохов олдида қайсидир маънода қарздор деб ўйлашган, шунинг учун жўраларча муносабатга тоқат қилади, дейишган.\n– Отам Брежнев билан ҳақиқатдан ҳам “сен”лаб гаплашарди. Улар Украина фронтида учрашишган. Иккаласи ҳам полковник бўлиб, вайрон этилган шаҳарчада бир-бирига дуч келиб қолишади. Брежнев рўпарасидаги адиб Шолохов эканлигини билмайди, Шолохов эса қаршисида бўлажак Бош котиб турганлигидан воқиф эмасди. Улар тунаш учун теварак-атрофдан омон қолган биргина бинони излаб топишади. У ёғига юриб бўлмасди — миналарга дуч келиш мумкин эди. Шундай қилиб отам ва Леонид Илич кенг стол устида тагларига бир шинелни тўшаб, устларига иккинчи шинелни ёпиб ётишади. Шу тарзда кечани ўтказишади. Бу ҳолатни отам Леонид Иличнинг ёдига туширади. Шундан кейин улар “сен”лашишга ўтишади. Бироқ отам Брежневга бошқача назар билан қарарди. Унга доҳийнинг турли нишонларга ва очиқ мақтовларга ошкора муҳаббати ёқмасди.\nШолохов ҳақидаги энг катта уйдирма унинг “Тинч Дон”ни ўзига ўзлаштириб олгани ҳақида тўқилган эди. Бу миш-мишлар роман дастлаб эълон қилинган кундан бошлаб то ҳануз давом этиб келмоқда.\n– Отамнинг “Тинч Дон”нинг муаллифи эмаслиги ҳақида 1929 йилданоқ гапира бошлашганди. Ёш ва қизиққон отам бундан қаттиқ асабийлашиб, буни текширишларини ва бу машмашаларнинг таг-туги билан бартараф этилишини жиддий талаб қилади. Мария Ульянова, Лениннинг синглиси бошчилигида комиссия тузилади, ўша пайтда у “Правда”да масъул котиб бўлиб ишларди. Отам бу комиссияга “Тинч Дон” яратилишида фойдаланилган жамики қораламалар ва қайдларни гувоҳлар иштирокида келтириб топширади. Хуллас, пировардида, унинг муаллифлигини тан олишади, “ Правда”да Шолохов “Тинч Дон” муаллифи эканлиги ва туҳматли гаплар учун суд олдида жавоб берилажаклиги ҳақида мақола эълон қилинади. Хунук гап-сўзлар бир муддат барҳам топади, аммо у отамнинг умри охирида яна урчий бошлайди.\nБалки бу гапларнинг узил-кесил барҳам топмаганлиги отамнинг асар қўлёзмаси асл нусхасини топиб беролмаганлигидан бўлса керак. Урушда отамнинг Вёшенскда сақланаётган архиви бутунлай йўқолади. Қишлоққа тинимсиз бомба ёғдиришади, ҳамма ҳаёт учун энг зарурий ашёни, қўлига илинган нарсани олиб, қишлоқни шошилинч равишда ташлаб чиқиб кетишади. Архив ҳақида ўйлаш бу вақтда ҳеч кимнинг хаёлига ҳам келмаган. Кўрганларнинг айтишича, бизнинг уйимизга снаряд тушгандан кейин қўлёзмалар ҳавога учган ва шамолда бутун Вешенск бўйлаб сочилган. Бир солдат қизиқиб битта саҳифани қўлига олиб қарайди ва қоғозлар Шолохов қораламалари эканлигини билиб, уларни йиғишга ҳаракат қилади. У ушбу саҳифаларни бутун умри давомида ўзи билан олиб юради, ҳатто Берлингача олиб боради. Кейин уларни Вселовод Вишневский қўлига топширади. Ёзувчи уларни отамга йўллайди.”Тинч Дон”нинг бу 178 саҳифаси эндиликда Пушкин уйида сақланади.\n“Қўлёзманинг яна бир варианти бўлиб, отам уни 1929 йили комиссияга ҳавола этган эди. Отам ўзи билан ортиқча юк олиб юришни хуш кўрмасди, шу боисдан “ Тинч Дон” матнини якка-ёлғиз дўсти Василий Кудашевга қолдиради. Отам, муаллифлигим тан олинибди, қораламаларнинг энди кераги бўлмайди, деб ўйлаган. Бу қўлёзмаларни у урушдан кейин эсга олади ва у ҳақда Кудашевнинг хотини Матильдадан сўрайди, бу пайтда Кудашев немис концлагерларида ўлиб кетган эди. У отамнинг кўзларига боқиб: “ Йўқ, уруш пайтида хонадон ёниб, ҳамма нарса йўқолган”, дейди. Матильда ҳаётдан кўз юмгандан кейин, унинг уйи узоқ қариндошига қолади. Ва у бизга Матильда асраган қўлёзмаларни топширади.\n“Тинч Дон” муаллифлиги ҳақидаги баҳслар ҳали ҳам давом этиб келмоқда, гарчи йўқолган қўлёзмалар топилиб, эълон ҳам қилинган эса-да. Мен отамдан: “Одамлар нега тиниб-тинчимайдилар”, деб сўраганимда, у уларга ҳасад тинчлик бермайди, деган эди.\n“АиФ”нинг 2010 йил 21—сонидан олинди.\n“Жаҳон адабиёти” журнали, 2010 йил, 6-сон.\n← Аввалги Аввалги Гулбаҳор Таваккалова. Ибодат (ҳикоя)\nКейинги → Кейинги: Боймирза Ҳайит. Туркистон — Иккинчи жаҳон уруши йилларида (1987)


Нидерландия прокурорлари MH17 ҳалокатига рус аскарлари алоқадор, деган даъвони суриштирмоқда\nНидерландия прокурорлари Украина ҳудудида Малайзия ҳаво йўлларига тегишли самолётнинг уриб туширилишига Россиянинг 20 аскари алоқадор, мазмунида бир гуруҳ мустақил журналист томонидан киритилган даъвони суриштиришни бошлади.\nMH17 самолёти 2014 йилда Украина шарқида уриб туширилган ва унинг бортидаги 298 кишининг ҳаммаси қурбон бўлган эди.\nБританияда жойлашган Bellingcat мустақил журналистлар гуруҳи 2014 йилнинг 17 июлида Boeing 777 самолётини уриб туширишга алоқадор 100га яқин Россия аскари шахсини аниқлаганини айтмоқда.\nНидерландия телевидениесига берган интервьюсида Bellingcat портали асосчиси Элиот Хиггинс Россиянинг "Курск" ҳарбий ҳаво базасидаги камида 20 аскар MH17 самолётига ракетани отган ёки отганларни билиши мумкин, деди.\nУшбу порталга ишловчи мустақил журналистлар 20 нафар рус аскарининг ижтимоий тармоқлардаги саҳифалари, суратлари ва ҳарбий хизмати ҳақидаги маълумотларни тўплади. Bellingcat мустақил журналистлар гуруҳи ушбу маълумотларни ўз ичига жамлаган 123 саҳифали ҳисоботни тез орада чоп этишга ҳозирланмоқда.\nMH17 ҳалокати сабабларини тергов қилаётган Нидерландия прокурорлари 4 январь куни мустақил журналистлар гуруҳи киритган даъво бўйича суриштирув бошлаганини тасдиқлади.


Маҳсулот коди: 60\nМаҳсулотни кўрганлар сони: 22719\nШайх Муҳаммад Содиқ Муҳаммад Юсуф ҳазратларининг қаламларига мансуб «Ҳадис ва Ҳаёт» туркумининг «Яхшилик ва ахлоқ китоби» деб номланган 34-жузи ёзилган аудио дисклар савдога чиқарилди.\nБу китоб гувоҳи бўлиб турганингиздек, «Яхшилик ва ахлоқ китоби» деб номланмоқда. Бу ердаги яхшилик кенг ва шомил маънода бўлиб, Ислом яхши деб санаган барча нарсаларни ўз ичига олади. Бунда қўшничиликда яшаётган кишилар ўртасидаги яхшиликлар ҳам, оилавий яхшиликлар ҳам, тоат-ибодат ҳам, лутфу марҳамат ҳам, силаи раҳм ва хайри эҳсон ҳам - барча-барчаси ирода қилинади.\nБизнинг боболаримиз яхшилик ва ахлоқнинг ҳақиқатини тўлиқ маънода Исломдан ўрганганлар. Улар Аллоҳ таолонинг охирги ва мукаммал дини, макоримул ахлоқлар дини бўлган Ислом дини орқали яхшилик ва ҳусни хулқни ўзларига касб қилганлар. Улар ўзлари бу улуғ неъматлардан баҳраманд бўлишлари билан бир қаторда, ўзгаларга ҳам ўзлари каби яхшиликлар етишини истаганлар.\nНоми: «Ҳадис ва Ҳаёт». 34-жуз. «Яхшилик ва ахлоқ китоби» (CD МР3)\n4. Энг улуғи ота онага яхшилик\n8. Этим ва беваларга раҳм қилиш


Марҳум адиб Мамадали Маҳмудовнинг “Ўлмас қоялар” романи нашрдан чиқди\n26 май 2022, Тошкент вақти: 17:04\n"Ўлмас қоялар" романи 1981 йилда "Шарқ Юлдузи" журналида чоп этилиши ортидан асар тақиқланган ва муаллиф совет КГБ си томонидан таъқиб қилинган.\nТошкентдаги "Академнашр" ва "Импресс-Медиа" нашриётлари Каримов даврида асарларига тақиқ қўйилган адиб Мамадали Маҳмудовнинг (адабий тахаллуси - Эврил Турон) бирданига икки китоби - “Ўлмас қоялар” ва “Ойнур” романларини нашрдан чиқарди.\nЎтган йил ноябрида 79 ёшида коронавирусдан вафот этган адибнинг сўнгги 30 йилда дунё юзини кўрган китобларини Ўзбекистон Республикаси Президенти Администрацияси ҳузуридаги Ахборот ва оммавий коммуникациялар агентлиги нашрга тавсия қилган.\nАдибнинг қизи Сабоҳат Мамадалиеванинг Озодликка айтишича,\nхусусий нашриёт уйлари томонидан 1000 нусхада чоп қилинган 13,5 босма табоқли икки рисола мазкур ҳафтада ўқувчилар қўлига тегди. Иккала китобни чоп қилиш билан боғлиқ харажатлар давлат ҳисобидан қопланган.\n"Ўлмас қоялар" романи француз ва инглиз тилларига ўгирилган, 2008 йилда Францияда, 2015 йилда эса Британияда нашр қилинган эди.\nМамадали Маҳмудов Ўзбекистонда сиёсий қарашлари учун энг узоқ вақт қамоқда ўтирган ёзувчи. У 2013 йил апрелида озод этилгунига қадар 14 йил умрини қамоқда ўтказди.\nРашидов қамоқдан асраган, Каримов қамоққа ташлаган адиб\nМамадали Маҳмудов совет даврида ўзбек адиблари орасида биринчилардан бўлиб “босмачилик ҳаракати” номи берилган миллий-озодлик кураши мавзусини қаламга олган эди.\n"Ўлмас қоялар" романи 1981 йилда "Шарқ Юлдузи" журналида чоп этилиши ортидан муаллиф совет КГБ си томонидан таъқиб қилинди. Романнинг биринчи қисми чоп этилиши ортидан адиб Ёзувчилар уюшмасидаги маслаҳатчилик лавозимидан олинади.\nУ Москвадан келган КГБ ходими томонидан сўроқ қилинганини айтган. Романнинг яширин йўл билан олиб чиқилган қўлёзма нусхаси Германияда чоп этилганидан сўнг, адибга босимлар янада кучаяди.\nМамадали Маҳмудовнинг ўзи уни ўша пайтдаги Ўзбекистон раҳбари Шароф Рашидов “қамоқдан асраб қолгани” ҳақида ёзган эди. Асар тўлалигича фақат мустақилликдан сўнг, 1991 йилда китоб ҳолида дунё юзини кўрди.\nМамадали Маҳмудов Ўзбекистон мустақиллиги арафаси ва мустақилликнинг илк йилларида бир муддат Ўзбекистон Ёзувчилар уюшмасининг котиби ва Маданият Жамғармаси раиси лавозимларида ишлаган.\n1996 йил 6 август куни афв қўлланиб, муддатидан олдин озод қилинган Мамадали Маҳмудов 1999 йил 16 февралдаги Тошкент портлашлари ортидан қайта ҳибса олинади.\n2018 йил ноябрида Ёзувчилар уюшмаси аъзолигига тиклангунига қадар адибнинг асарларига Ўзбекистонда норасмий тақиқ қўйилганди. 2019 йилда унинг қамоқда ёзган икки романи бирин-кетин “Шарқ юлдузи” ва “Жаҳон адабиёти” журналларида чоп этилди.\n2016 йилда Мамадали Маҳмудов Лондондаги "Цензура индекси"(Index on censorship) халқаро ташкилотининг йиллик мукофоти билан тақдирланган.


Томчида ҳаёт жилваси — Ishonch Gazetasi\nТомчида ҳаёт жилваси\nОролбўйида обиҳаётдан оқилона ва самарали фойдаланишнинг янги ва замонавий усулларини амалиётга татбиқ этишни даврнинг ўзи тақозо этмоқда. Бунда томчилатиб суғориш технологиялари энг мақбул усуллардан биридир.\nПрезидентимизнинг 2018 йил 27 декабрдаги «Пахта хомашёсини етиштиришда томчилатиб суғориш технологияларидан кенг фойдаланиш учун қулай шарт-шароитлар яратишга оид кечиктириб бўлмайдиган чора-тадбирлар тўғрисида»ги қарори ижросини таъминлаш мақсадида Қорақалпоғистонда қатор амалий ишлар бажарилмоқда. Жорий йилда воҳанинг бешта туманида 399 гектар майдондаги пахта далаларида томчилатиб суғориш технологиялари жорий этилди. 27 та фермер хўжалигига «Агробанк» томонидан 7 млрд. 36 млн. сўмлик кредит маблағлари ажратилди. Томчилатиб суғориш технологиясини қуриб берувчи пудратчи ташкилотлар фермерларга ўзларининг хизматларини таклиф этиш баробарида янги усулда хомашё етиштиришнинг сирларини ўргатмоқда.\n«OMAD START» МЧЖ раҳбари Нажмиддин Раҳимовнинг таъкидлашича, томчилатиб суғоришда ҳар бир ҳудуднинг ўзига яраша шароити мавжуд. Хусусан, Қорақалпоғистонда лойқа сувни тиндириб бериш ва фильтрдан ўтказиш жараёни талаб этилади. Шу сабаб ҳар бир фермер учун алоҳида мослашган лойиҳалар ишлаб чиқиш зарур.\nУшбу жамият мутахассислари шу кунгача Қорақалпоғистондаги 15 та фермер хўжалигининг 221 гектар майдонида Туркия технологияси асосида ишлайдиган томчилатиб суғориш ускуналарини ўрнатишга эришди. Келгуси уч йилда томчилатиб суғориш технологиясини 70 фоизгача маҳаллийлаштириш режалаштирилмоқда.\n– Томчилатиб суғориш усули бизга кенг имкониятлар яратиб бермоқда, – дейди Элликқалъа тумани ҳокими ўринбосари Давлат Қобулов. – Тежалган сув ҳисобидан деҳқонларимиз ғалладан бўшаган майдонларга картошка, карам, сабзи, тариқ, мош ва шоли каби иккиламчи экинларни экяпти.\nТомчилатиб ва ёмғирлатиб суғоришнинг тежамкорлик хусусиятлари ва афзалликлари – кам харажат, енгил меҳнат билан сувни 60 фоизгача тежаб, ҳосилдорликни 20 фоизга ошириш фермерларда катта қизиқиш уйғотмоқда.\n– Келгуси йилда томчилатиб суғориладиган майдонлар кўламини икки бараварга кўпайтириш режалаштирилмоқда, – дейди Қорақалпоғистон Республикаси Сув хўжалиги вазирлиги мутахассиси Абу Қидирбаев.\n– Томчилатиб суғориш технологиясидан фойдаланаётган пахта хомашёсини етказиб берувчи фермерларнинг ҳар бир гектар ерига Давлат бюджети маблағлари ҳисобидан 8 млн. сўмдан субсидия берилиши янги усулда ҳосил етиштиришга бел боғлаган деҳқонлар меҳнатига енгиллик бўлиб қўшилмоқда.\nҚорақалпоғистонлик фермерларга томчилатиб суғориш технологияларини қуриб беришда «Камронбек Мега Строй» ва «OMAD START» масъулияти чекланган жамиятлари ўз хизматларини таклиф этмоқда. Воҳада ер, сув ва об-ҳаво шароитлари бирдек бўлишига қарамасдан, фермер хўжаликларининг ҳар бир гектар ерига қуриб берилаётган томчилатиб суғориш мосламалари сарф-харажатларида анчагина фарқлар бор. Масалан, Хўжайли туманидаги «Хўжайли бақсейс» фермер хўжалигининг 8 гектарлик пахта майдонида томчилатиб суғориш ускуналарини ўрнатиш учун 128 млн. сўм, яъни ҳар бир гектар ерга 16 млн. сўмдан маблағ кетган бўлса, Амударё туманидаги «Худойбергенова Омонгул» фермер хўжалигининг 30 гектарлик пахта даласи учун 600 млн. ёки ҳар бир гектар майдонга 20 млн. сўмдан сарф-харажат қилинган. Шунга ўхшаш ҳолатларни Беруний, Тўрткўл ва Элликқалъа туманлари мисолида ҳам келтириш мумкин.\nПахта хомашёси ишлаб чиқарувчиларига томчилатиб суғориш тизимларини қуриш ва уларнинг бутловчи қисмларини сотиб олиш учун ажратиладиган кредитлар бўйича фоиз харажатлари тижорат банклари томонидан белгиланган фоиз ставкасидан бир гектарига 20 млн. сўмдан ошмайдиган қисмининг 10 фоизли пункти миқдорида Ўзбекистон Республикаси Вазирлар Маҳкамаси ҳузуридаги Тадбиркорлик фаолиятини ривожлантиришни қўллаб-қувватлаш давлат жамғармаси маблағлари ҳисобидан қопланиши белгилаб қўйилган. Бундан ташқари, 2021 йилнинг 1 январига қадар, томчилатиб суғориш технологиясини жорий этиш учун зарур бўлган бутловчи қисмлар ва хомашё олиб киришда божхона тўловларидан озод этилиши ҳам тадбиркорларга берилаётган енгилликлардан ҳисобланади.\nМамлакатимиз агросаноат соҳасида татбиқ этилаётган инновацион усуллар эрта-индин ўз самарасини бериши аниқ.\nСаховат шундай бир дарахтки…


30 июл 2021, Тошкент вақти: 06:19\nЎзбек муҳожирлари назорат остида Россияга жўнатилади\nКелишув ўзбек мигрантлари ҳуқуқлари ҳимоясига турди\n2017 йилнинг 29 ноябрида Россия парламентининг юқори палатаси - Федерация Кенгаши Россия ва Ўзбекистон ҳукумати ўртасида Ўзбекистон ватандошларини Россия ҳудудида вақтинчалик меҳнат фаолиятини амалга ошириш учун ёллаш ва жалб этиш тўғрисидаги Келишувни ратификация қилди.\nЎзбекистон ва Россия ўртасидаги “миграция” Келишуви ўзбекистонлик меҳнат муҳожирлари аҳволини сезиларли даражада яхшилашга қаратилган. Ҳужжатда, жумладан:\n- Ўзбекистоннинг ваколатли идораларига ватандошларига Россияда ишга жойлаштириш бўйича маълумот бериш,\n- рус иш берувчилар учун талаб этилувчи малака ва иш тажрибасига эга номзодларни танлаш,\n- россиялик иш берувчилар билан номзодлар ва меҳнат шартномалари лойиҳалари матнларини мувофиқлаштириш,\n- муҳожирларнинг Россиядаги иш жойига етиб бориши ва Ўзбекистонга қайтишини ташкиллаштириш,\n- Ўзбекистондан Россияга кетаётганларнинг чиқиб кетишига қадар юқумли касалликлар йўқлиги бўйича тиббий текширувдан ўтказилиши,\n- ўзбекистонларни халқаро ёки давлатлараро қидирувда эмаслигини текшириш,\n- мигрантларда Ўзбекистон ҳудудида жиноятлар учун судланганлик мавжудлиги-мавжуд эмаслигини аниқлаш бўйича мажбуриятлар юкланиши қайд этилди.\nКелишув Россияда меҳнат қилаётган Ўзбекистон гражданларининг асосий ҳуқуқларини таъминлаб бериши белгиланди.\nХусусан, Россияда бугунги кунда энг ҳуқуқсиз қатлам бўлиб қолаётган ўзбек мигрантларига меҳнат қилиш, дам олиш, ижтимоий суғурталаниш (мажбурий тиббий суғуртадан ташқари), Россия қонунчилигига мувофиқ нафақа билан таъминлаш ҳамда ўзининг миграция ҳолатига оид расмий идоралардан маълумот олиш ҳуқуқи берилди.\nШу тариқа, ўзбек ишчиларини ёллаган россиялик иш берувчиларга ҳам муайян мажбуриятлар юкланди: ишчиларни яшаш жойи билан таъминлаш, меҳнатни муҳофаза қилиш, иш ҳақини кафолатлаш.\nБундан буён Ўзбекистондан ёлланган ишчи билан меҳнат шартномасини бекор қилмоқчи бўлган иш берувчи бу ҳақда Ўзбекистон расмий идораларини огоҳлантирмоғи лозим. Агарда меҳнат шартномаси россиялик иш берувчи томонидан бузилса, у муҳожирни ўз ҳисобига юртига қайтариши мажбур экани белгиланди.\nЎзбекистон Россияга жўнатилаётган ишчиларни судланганлиги, қидирувда эмаслиги ва хатарли инфекция касалликларига бўлган текширувлардан ўтказишни ўз зиммасига олди.\nРус парламенти бу ҳужжатдан “қувончда” эмас...\nБу қарор Россия парламентининг қуйи палатаси – Давлат Думаси йиғилиши давомида 24 ноябр куни қабул қилинган эди, аммо катта тортишувларни келтириб чиқарди.\nПарламент кўпчилиги мулоҳазасини билдирган “Единая Россия” депутати Константин Затулин Ўзбекистон-Россия ўртасидаги “миграция” ҳужжатига “эйфориясиз” овоз бераётгани, аммо бу ерда “геосиёсий мақсадлар” кўзланаётганини эслатиб қўйди.\n- Биз мамлакатимиз иқтисодиётига мигрантлар зарур эканидан қувончда эмасмиз, бу ҳужжат масаласида ҳам эйфория ҳолатида эмасмиз. Аммо бундан бошқа йўлимиз йўқдир! Бугунги кунда меҳнат заҳираларидан воз кечиш Евросиё интеграцияси илдизига сиёсий, геосиёсий жиҳатдан болта уриш билан баробардир. Мигрантларга Россияга киришни тақиқлаш билан бир вақтда Евросиё иттифоқини қандай ривожлантира оламиз?!\nЭътибор қаратинг, Ўзбекистон янги президент Мирзиёев даврида ўзгармоқда. Ўзбекистон янги ҳукумати билан имзоланган ушбу шартнома барча тадбирларимизга дам аъзо бўлаётган, дам тарк этаётган Ўзбекистоннинг изоляция сиёсатидан воз кечаётганидан даракдир. Бу муҳим сўзлашувларга қўйилган қадамдир, деди парламентнинг МДҲ масалалари бўйича қўмита раиси муовини депутат Константин Затулин.\nРус парламенти аъзолари Россия бундай шартномани дунёнинг ҳеч қайси бир давлати билан имзоламагани, ваҳоланки Ўзбекистон бу каби келишувларни аллақачон Жанубий Корея ва Польша билан имзолаганини билдирди.\nБу қонунни Думада ҳимоя этишга келган Россия Ички ишлар вазирлиги расмийси Игорь Зубов “агарда жорий этилажак хорижликларни ишга жалб қилиш механизми ўзини оқласа, у бошқа Марказий Осиё давлатлари, жумладан Тожикистонга нисбатан ҳам қўлланилиши"ни маълум қилди.\nПолиция расмийси сўзларига кўра, Россияда меҳнат қилаётган муҳожирларнинг 10 фоизи ёки 1 миллионни ўзбекистонликлар ташкил этади, берилаётган патентларнинг ярмидан кўпи айнан Ўзбекистон гражданларига расмийлаштирмоқда.\nБироқ, парламент муҳокамасида Ўзбекистон билан Келишувни имзоламаслик тарафини ёқлаб чиққан депутатлар ҳам кўп бўлди.\nЎзбекистон билан бу Келишув имзоланишига ҳатто коммунистлар партияси қарши чиқди.\n- Бунчалик миқдорда ўзбекистонлик ишчилар кимга кераги бор? Бу камайиб бораётган рус аҳолисининг ўрнини босувчи миграция эмасми, мабодо? Миграция – бу рус миллатига қаратилган тўғридан-тўғри зарба. Русларни бу ҳақда биров сўрадими? дея миллатчилик оҳангида хавотир билдирди коммунист Владимир Бортко.\nАйни пайтда, депутат Олег Нилов визасиз мамлакатлардан келаётган барча мигрантларни мажбуран дактилоскопия қилишни жорий қилиш керак, деди. Бошқа парламент аъзолари Ўзбекистондан ишчиларни олиб келиш ўрнига ҳукумат рус миллатига мансуб юртдошларини кўчириб келтириш жараёнини авж олдириши кераклигини уқтирди.\nҚизғин тўполонларга қарамасдан, Ўзбекистон билан меҳнат муҳожирларини жалб этиш тўғрисидаги бу битим кўпчилик овоз билан қабул қилинди.\nДума депутатлари меҳнат муҳожирлари ишчи патентларидан олинаётган солиқлар маҳаллий бюджетларни йилига 42 миллиард рублга бойитаётганини эсламади.\nЭслатиб ўтамиз, ушбу келишув Москвада 2017 йилнинг 5 апрел куни имзоланганди.


Сенатда янги Ишчи гуруҳ тузилди - Darakchi\nСенатда янги Ишчи гуруҳ тузилди\nСИЁСАТ 27.04.2022, 12:03\nОлий Мажлис Сенати Раиси Т.Нарбаева бошчилигида хотин-қизлар ва болалар ҳуқуқларини ҳимоя қилиш, шунингдек, вояга етмаганларга нисбатан ножўя ҳаракатларни содир этганлик учун жавобгарликни янада кучайтириш масалаларига бағишланган мажлис бўлиб ўтди. Бу ҳақда Сенат Матбуот хизмати хабар бермоқда.\nҚайд этилишича, авваллари ушбу тоифадаги инсонларга тазйиқ ва зўравонлик ёпиқ мавзу бўлиб, у очиқ-ошкора муҳокама қилинмас эди. Бугунги очиқлик сиёсати туфайли аёлларнинг муаммолари юқори минбарларда тилга олинмоқда, хотин-қизларнинг йиллар давомида тўпланиб қолган муаммолари ҳал этилмоқда.\nАфсуски, соҳада амалга оширилаётган ишларга қарамасдан, салбий ҳолатлар ҳанузгача содир этилмоқда. Хотин-қизлар ва вояга этмаганларга нисбатан зўравонлик ва шилқимлик ҳолатлари ҳали ҳам учраб турибди. Бу амалдаги қонунчилик ва ҳуқуқни қўллаш нормаларини пухта кўриб чиқишни, уларни мавжуд воқеликка мослаштиришни талаб қилади.\nШу муносабат билан Олий Мажлис Сенатида Хотин-қизлар ва болалар ҳуқуқларини ҳимоя қилиш, шунингдек, вояга етмаганларга нисбатан номақбул ҳаракатларни содир этганлик учун жавобгарликни янада кучайтириш масалаларини ўрганиш бўйича Ишчи гуруҳ тузилди. Унга ҳуқуқни қўллаш амалиётини таҳлил қилиш ва амалдаги норматив-ҳуқуқий ҳужжатларни хатловдан ўтказиш, халқаро тажрибани чуқур ўрганиш ҳамда хотин-қизлар ва болалар ҳуқуқларини ҳимоя қилиш соҳасидаги қонунчилик базасини такомиллаштириш бўйича таклифлар ишлаб чиқиш вазифалари юклатилган, улар кейинчалик мамлакат парламенти томонидан кўриб чиқилади.\n" ННТ, фуқаролик жамияти институтлари вакилларини, олимлар ва мутахассисларни Олий Мажлис Сенатида ташкил этилган Ишчи гуруҳ фаолиятида фаол иштирок этишга чақирамиз (senat14@exat.uz, qonunchilik@senat.go.uz)", - дейилади хабарда.\nСенатнинг 26-ялпи мажлиси 28 май куни чақирилади. Унда қандай Қонун лойиҳалари ва масалалар кўрилади?


АЛ-ҚУВАЙТ ШАҲРИДАГИ ЎЗБЕКИСТОН МАДАНИЯТИ КУНЛАРИ ОЧИЛИШИДАН! 18.12.2017 06:17\n17 декабрь куни Ал-Қувайт шаҳрида Ўзбекистон маданият кунларининг очилиш маросими бўлиб ўтди.\nЎзбекистон маданият кунларининг очилиши Ўзбекистонни мадҳ этувчи фотокўргазмалар намойиши билан бошланди. Қувайт Давлати марказидаги “Ал-Адвания” кўргазмалар галереяси ўзбекона рухда миллий безатилди. Кўргазма зали марказига йирик ўлчамдаги баннер, давлат байроқлари ва Давлат Раҳбарларининг портретлари ўрнатилди.\nКўргазма асосан 5 қисмдан иборат: Ўзбекистон - Ислом маърифати ва алломалар юрти; Халқ ҳунармандчилиги ва амалий санъати буюмлари намойиши (ҳаттотлик, ёғоч ўймакорлиги, миниатюра, кандакорлик, каштачилик, атлас ва адрас); Ўзбекистоннинг саёҳлик салоҳияти (15 турдаги махсус буклет, видеороликлар намойиши); Ўзбекистон тарихи ва бугунги жадал тараққиётини ёрқин акс эттирувчи фотокўргазмалар намойиши ўтказилди. Меҳмонларни миллий лисоблардаги ўзбек қизлари ҳурмат ва эҳтиром билан кутиб олди.\nОлдиндан тайёрланган махсус дастурга мувофиқ, тадбирни Ўзбекистон Республикаси Маданият вазирининг биринчи ўринбосари Озодбек Назарбеков очиб берди.\nТадбирда Қувайт Маданият, санъат ва адабиёт миллий кенгаши бош котиби Али Хусейн ал-Юха (лавозимига кўра – вазир) ва унинг вакиллари, шунингдек, Қувайт давлатидаги Ўзбекистоннинг Фавқулодда ва мухтор элчиси Баҳром Аълоев ҳамда, элчихона ходимлари қатнашди.\nКўргазманинг ҳар бир бўлими, айниқса, ҳаттотлик ҳамда халқ ҳунармандчилик буюмлари, Ўзбекистон маданий мероси Али Ҳусейн ал-Юха ва тадбирнинг бошқа иштирокчиларида катта қизиқиш уйғотди.\nМасалан, ҳаттот Ҳабибулло Солиҳ меҳмонлар иштирокида Ўзбекистонда сақланаётган муборак Усмон Мусҳафининг биринчи саҳифаси (Фотиҳа суръасини) ҳаттотлик санъати асосида ёзиб берди, ушбу ёзилган санъат асарини Ўзбекистон маданият кунларидан эсдалик совғаси сифатида “Али Ҳусейн ал-Юхага тақдим этди.\nШунингдек, ёғоч ўймакорлик махсулотлари намойишида Лавҳ, унинг мақсади ва ундан фойдаланиш ишлари тадбирнинг ҳар бир иштирокчисини қизиқтирди. Али Ҳусейн ал-Юха ва кўп давлатларнинг элчилари ундан ўзлари учун тадбирдан эсдалик сифатида олдилар.\nФотолар ва учун Эркин Файзга


Мақоламиз аввалида биз маълум қилаётган мавзуга доир мулоҳазалар Вазирлар Маҳкамасининг 2018 йил 18 майдаги 370-сон қарорининг 6-иловасига асосланган ҳолда белгиланганлигини таъкидламоқчимиз.\nШунга кура якка тартибда уй-жой қуришнинг лойиҳа — смета ҳужжатларини ишлаб чиқариш ишлари якунлангандан сўнг, ариза берувчилар давлат хизматлари марказига ўзи келиб мурожаат қилади. Шунингдек, Ўзбекистон Республикаси Ягона интерактив давлат хизматлари порталида давлат хизматидан электрон фойдаланиш учун рўйхатдан ўтади.\nАлбатта ҳар бир фуқаро ўзи келиб мурожаат килганида давлат хизматлари маркази ходими ариза берувчи номидан, интерактив портал орқали мурожаат этган тақдирда эса ариза берувчи мустақил равишда белиланган регламентга асосан шакл бўйича давлат хизматидан фойдаланиш учун сўровномани электро шаклда тўлдиради.\nКези келганда мазкур сўровномага илова қилиниши назарда тутилган ҳужжатлар ҳақида ҳам тўхталиб ўтиш жоиз деб ҳисоблайман.\nЯкка тартибда уй-жой қуришнинг лойиҳа –смета ҳужжатлари билан бирга якка тартибда уй-жойга мулк ҳуқуқини тасдиқловчи ҳужжатлар қаторида реконструкция қилишда талаб этиладиган ҳужжатлар ҳам тегишлидир. Яна таъкидлаш керакки, ариза берувчи зарур маъмулотларни расмийлаштиргандан сўнг ҳамда сўровномага киритгандан сўнг уни ўзининг электрон рақамли имзоси билан тасдиқлайди.\nАгарда ўзи келиб мурожаат этганда давлат хизматлари марказлари сўровнома тўлдирилган вақтдан бошлаб бир соат мобайнида уни ваколатли органга юборади.\nЯгона интерактив давлат хизматлари портали орқали мурожаат қилинганда эса мазкур сўровнома автоматик тарзда ваколатли органга юборилиши таъминланади.\nНавбатдаги ҳаракатларда, яъни ваколатли орган сўровнома тушган кундан бошлаб уч иш куни мобайнида якка тартибда уй-жой қуришга тегишли лойиҳа – смета ҳужжатларини келишади ёки рад этишнинг аниқ асослари ва қонунчилик нормаларини кўрсатган ҳолда келишишни рад этади.\nЯкка тартибда уй-жой қуришга лойиҳа-смета ҳужжатларини келишиш ваколатли органнинг уни электрорн рақамли имзоси орқали тасдиқлаш йўли билан амалга оширилади.\nЯкка тартибда уй-жой қуришнинг лойиҳа-смета ҳужжатларини келишиш шаҳарсозлик меъёрлари ҳамда қоидаларига мувофитқ эмаслиги рад этиш учун асос бўлади. Якка тартибда уй-жой қуришнинг лойиҳа–смета ҳужжатларини келишишда бошқа асосларга кўра рад этиш қатъиян таъқиқланади.\nМаълумот ўрнида айтиш керак, 2018 йил 5 июлдан бугунги кунга қадар ушбу йуналишдаги якка тартибда уй-жой қуриш учун 273 та лойиҳа-смета ҳужжатлари бўйича келишиш ҳаракатлари амалга оширилди.\nГулистон шаҳар давлат хизматлари маракази давлат рўйхатидан ўтказиш ва руҳсат берувчи ҳужжатларни расмийлаштириш хизматларини кўрсатиш бўлими етакчи мутахассиси


Соғлом бўлай десангиз: Пульс меъёрда бўлиши учун 6 тавсия - Zamin.uz\nСоғлом бўлай десангиз: Пульс меъёрда бўлиши учун 6 тавсия\nПульс частотаси юрак-қон томир тизимини назорат қилиш учун муҳим бўлган 5 параметрдан бири ҳисобланади. Катта одамда пульс меъёрда 60 дан 100 гача бўлиши керак. Аммо 80 тадан кўпайиши ҳам саломатлик учун потенциал хавфли ҳисобланади.\nСаломатлик билан боғлиқ муаммо қанча кам бўлса, юрак ортиқча зўриқмагани сабаб пульс ҳам меъёрда бўлади. Бирданига оғир машқларни бажаришга ҳожат йўқ. Енгил машқларни мунтазам бажариш ҳам яхши самара беради.\nВазнингизни назорат қилиб туринг\nОртиқча вазн пульс ошишига таъсир қиладиган омиллардан бири ҳисобланади. Килолар қанча кўп бўлса, юрак бутун танани қон билан таъминлаш учун шунча кўп зўриқиб ишлайди. Гавда оғирлиги кўрсаткичи 28 фоиздан юқори бўладиган бўлса, озишга ҳаракат қилиш керак.\nКалий миқдорини текширтиринг\nПульс билан боғлиқ муаммо юзга келишига калийнинг етишмаслиги ҳам сабаб бўла олади.Юрак фаолияти учун муҳим бўлган мазкур микроэлементнинг етишмаслиги пульснинг жадаллашишига олиб келади. Калийни аниқлаш учун қон таҳлили топширинг ва унинг етишмаслиги аниқланадиган бўлса банан, картошка, кўкатлар ва помидор истеъмол қилинг.\nКўпроқ балиқ истеъмол қилинг\nБалиқ таркибида юрак саломатлиги учун муҳим бўлган омега-3 ёғ кислотаси мавжуд. Тадқиқотларда мазкур ёғ кислотасига бой маҳсулотларни мунтазам истеъмол қилиш юрак қисқариши частотасини камайтириши аниқланган.\nСтрессга қарши курашинг\nСурункали ва узоқ давом этадиган стресс юрак саломатлиги учун энг ёмон хавфлардан бири саналади. Тадқиқотларда киши ўзини яхши ҳис қилган тақдирда ҳам доимий стресс ва юрак қисқариши частотасининг кўпайиши аниқланган. Сурункали стрессни олдини олиш учун тинчланишга ҳаракат қилинг, чуқур нафас олинг ва медитация билан шуғулланинг.\nТинч ва тиниқиб ухлашга ҳаракат қилинг\nСоғлом уйқу нафақат юрак, балки бутун организм учун ҳам муҳим саналади. Чуқур уйқу фазасида пульс ва қон босим секинлашади. Аммо кунига 6 соатдан кам уҳлаш, юрак хуружининг келиб чиқиш хавфини икки каррага кўпайтиради. Юрагингиз ва умумий саломатлигингиз билан муаммо бўлишини истамасангиз, кераклигича тиниқиб ухлашга ҳаракат қилинг. “Замин” янгиликларини “Инстаграм”да кузатиб боринг\n2-03-2021, 21:49, Ҳаёт тарзи\nЯнгиликлар » Ҳаёт тарзи » Соғлом бўлай десангиз: Пульс меъёрда бўлиши учун 6 тавсия


"Навоий бизни яқинлаштириши мумкин"\nҚозоғистонлик санъатшунос Мурод Ауэзов Алишер Навоийни туркий халқлар тарихида улкан из қолдирган даҳо сифатида билишини айтади.\nАлишер Навоий таваллудининг 569 йиллиги муносабати билан Озодлик мухбири Олмаотанинг марказий кўчаларидан бири бўлган Навоий кўчасига йўл олди ва бу кўчада учратган қозоғистонликлардан Навоийни билиш-билмасликлари сўради.\nСўралган олмаоталикларнинг кўпчилиги ўзлари ўтиб бораётган кўча Навоий номи билан аталишидан хабардор эканлари айтдилар, бироқ Навоий ким бўлгани ҳақида саволга уларнинг берган жавоблари турлича бўлди.\n- Навоий шарқнинг Ал-Фаробий каби олимидир, дейди биринчи суҳбатдошимиз.\n- Менимча, ўзбекистонлик ёзувчи бўлса керак, дейди суҳбатдошларимиздан яна бири.\n- Алишер Навоий шоир, ўқимишли одам бўлган, дейди учинчи суҳбатдошимиз.\n- Навоий математик, файласуф бўлган, дейди яна бир суҳбатдош.\nБу кўчада биз Навоий асарлари номланишидан хабардор олмаоталикларни ҳам учратдик.\n- Навоий “Лайли ва Мажнун”, “Фарҳод ва Ширин”ни ёзган ёзувчи, дер экан олмаоталик бир суҳбатдошимиз ўзи Алишер Навоийнинг ушбу асарларини ўқимагани, фақат эшитганини қўшимча қилди.\nАлишер Навоий ижодини анча кенг ўрганган, у ҳақда бир неча мақолалар ёзган Қозоғистон Миллий кутубхонасининг раҳбари, санъатшунос Мурод Ауэзов оддий қозоғистонликларнинг кўпчилиги Алишер Навоий ҳақида жуда кам маълумот билишини сўнгги пайтларда одамларнинг китобга бўлган қизиқиши сусайгани билан боғлайди.\n- Маҳмуд Қошғарий, Юсуф Хос Ҳожиб ва Аҳмад Яссавий туркларни араб дунёси таъсиридан чиқарган бўлсалар, Алишер Навоий туркларни форсий адабиёт таъсиридан чиқариш учун худди ана шу вазифани бажарган. Улар миллий тарихимизда асосий рол ўйнайдиган шахслардир, дейди Мурод Ауэзов.\nСанъатшуносга кўра, айнан Алишер Навоий асарлари ҳозирда туркий халқлар орасида мавжуд низоларга чек қўйиб, уларни бирлаштириш учун хизмат қилиши мумкин.\n- Мен ҳеч қачон туркий миллатларни бир-биридан ажратмаганман. Бугунги кун муносабати билан барча ўзбек ака-сингилларимга ўзимнинг энг яхши тилакларимни йўлламоқчиман. Алишер Навоий бошдан кечираётганимиз бу оғир кунларда бизни бир-биримизга янада яқинлаштириши мумкин, дейди Мурод Ауэзов.\nОлмаота шаҳар ўзбек миллий-маданий маркази 2007 йилда Қозоғистонда Алишер Навоий таваллудининг 566 йиллиги муносабати дунёнинг турли бурчакларидан ташриф буюрган кузатувчилар иштирокида халқаро анжуман ўтказганди. Бу йили Алишер Навоий таваллуди муносабати билан ўзбек миллий-маданий маркази томонидан ташкил этилаётган тадбирлар ҳақида маълумот олиш мақсадида Олмаотадаги ўзбек миллий-маданий маркази раҳбарининг биринчи ўринбосари Саид Турсунметов билан боғландик.\n- Бу йил эса Олмаотада културний центрда Жўрақул ака бор. Иккаламиз ишлаймиз. Лекин Жўрақул акани соғлиғи панд бериб турибди. Мен эса ўзбек тили китоби билан овора бўлиб, бу йил ҳеч қандай тадбир ўтказиш имконияти бўлмади, деди Саид Турсунметов.


Андижонда Ҳиндистон делегацияси билан ҳамкорлик масалалари муҳокама қилинди - EFFECT.UZ\n10-11 август кунлари Ҳиндистон Республикасининг Ўзбекистондаги элчиси жаноб Manish Prabhat бошчилигидаги делегация Андижон вилоятида бўлди. Элчига иккинчи котиби Aditi Walunj хоним ва маъданий-маърифий ишлар бўйича консул Chandra Shekhar жаноблари ҳамроҳлик қилдилар. Бу ҳақида Андижон вилояти ҳокимлиги матбуот хизмати хабар бермоқда.\nТашриф давомида меҳмонлар вилоят ҳокимининг ўринбосари А. Максумов билан мулоқотда Андижон вилояти ҳамда Ҳиндистон давлати ўртасидаги инвестиция, туризм ва ижтимоий соҳалардаги ҳамкорлик алоқаларини янги босқичга олиб чиқиш юзасидан фикр алмашдилар.\nШунингдек, ҳиндистонликлар Андижон шаҳридаги Шарда университети, Заҳириддин Муҳаммад Бобур фонди ва музейининг фаолияти билан яқиндан танишиб, халқ тилида «Регистон» деб ном олган майдонда ташкил этилган бадиий хаттотлик кўргазмасини томоша қилдилар.\nTeglar:Hindiston, Андижон, Ўзбекистон


Сирдарёда йўловчи автобуси «Damas» билан тўқнашди — фото - Bugun.uz\nСирдарёда йўловчи автобуси «Damas» билан тўқнашди — фото\n19:11 | 08-01-2022\nСирдарё вилояти Мирзаобод туманида 5 январь куни йўловчи автобуси «Damas» билан тўқнашди. Бу ҳақда Йўл ҳаракати хавфсизлиги бош бошқармаси ахборот хизмати хабар берди.\nМаълум бўлишича, мазкур воқеа шу куни соат 13:30 атрофида туман ҳудудидан ўтган 4Р-18А автомобиль йўлида содир бўлган. Аниқланишича, Д.К. бошқарувида бўлган «Isuzu» йўловчи автобуси йўл четида туриган «Damas» автомобилининг орқа томонига урилган.\nОқибатда автобус ҳайдовчиси Д.К ва 5 нафар йўловчи ҳамда «Damas» ҳайдовчиси ва 1 йўловчига биринчи тез тиббий ёрдам кўрсатилган. Мазкур ЙТҲ юзасидан Мирзаобод тумани йўл ҳаракати хавфсизлиги бўлими ходимлари томонидан суриштирув олиб борилмоқда.\nАввалроқ Сурхондарёнинг Шўрчи туманида автобус велосипедчини уриб юборгани хабар қилинганди. Аниқланишича, автобус олдиндаги машинани қувиб ўтиш учун қарама-қарши йўналишга чиққан. Оқибатда йўлнинг чап томонида тўхтаб турган «Nexia»га бориб урилган ва йўл четидаги велосипедчини ҳам уриб юборган.


Эшитдингизми, "Бунёдкор" футболчиси фаолиятини якунлади\n4 январь, 2021, 18:36\nЎзини мураббийликда синаб кўрмоқчи.\nКўп йиллар давомида “Бунёдкор” шарафини муносиб ҳимоя қилиб келган Анвар Ғофуров бутсаларини михга илишга қарор қилди. Бу ҳақида у sports.uz сайтига маълум қилди.\nБу йил 39 ёшни қарши оладиган Ғофуров учун “мавсум-2020” фаолиятидаги охиргиси бўлиб қолди. У “Бунёдкор” таркибида 13 та учрашувда майдонга тушди. Вадим Абрамов уни энг “кекса” ўйинчилиги сабабли кўпинча захирада қолдирди.\nАнвар Ғофуров фаолияти давомида “Сўғдиёна”, “Пахтакор”, “Навбаҳор”, “Динамо”, “Машъал”, “Обод” ва “Бунёдкор” клубларида тўп сурди. “Пахтакор”, “Машъал” ҳамда “Бунёдкор” жамоалари билан эса турли совринларни қўлга киритган.\nЭндиликда собиқ футболчига айланган Ғофуровнинг сайтимизга айтишича, бундан буён ўзини мураббийликка бағишламоқчи. Агар барчаси кўнгилдагидек кечса у дастлабки мураббийлик фаолиятини “Бунёдкор”да бошлайди.


“Ана холос”: Паст ва баланд бўйли юлдузларнинг рамзий терма жамоаси » Скачать музыку бесплатно новинки музыки 2016-2017\nКомментариев: 0 Просмотров: 628 Дата: 10-01-2016, 01:01 “Ана холос” рукнимиз орқали сиз азиз мухлисларга бир биридан қизиқ бўлган маълумотларни бериб бормоқдамиз. Бу галги сонимиз ҳам олдингиларидан мустасно эмас. Шундай экан бугун рукнимиз орқали антиқа маълумотни сизларга ҳавола этамиз. Дунё футбол юлдузларидан бошқача рамзий терма жамоаси. Паст ва баланд бўйли футболчиларнинг рамзий терма жамоаси. Юқоридаги 11 футболчининг бўйи 185 смдан юқори бўлса, пастда эса 175 смгача бўлганлар ўрин олишган. Агар бу икки терма жамоадан қайси бири кучли бўлишини аниқлашга тўғри келса, очиғи бирор бир жамоани ажратиш жуда қийин бўларди. Категория: Спорт Нашли ошибку?


Йўл бўлсин?! Кимлар Россияга кетиши мумкин? | Qalampir.uz\nЙўл бўлсин?! Кимлар Россияга кетиши мумкин?\nИнтервью\t01 Апрель 14:45 21200\nХабарингиз бор, жорий йилнинг 1 апрелидан Ўзбекистон ва Россия ўртасида мунтазам авиақатновлар тикланяпти. Бир йилдан ортиқ давом этган танаффусдан кейин Россия билан мунтазам парвозларнинг тикланиши карантин вақтида Ўзбекистонга қайтиб, кетолмай қолганлар томонидан алоҳида мамнуният билан қабул қилинди. Аммо бу хурсандчилик узоққа чўзилмади. Россия томони мамлакатга ҳамма ҳам киритилавермаслигини маълум қилди.\nРоссияга ишлайдиганларни эса айни вақтда ушбу мамлакатга қандай кетиш ҳақидаги саволлар қийнаяпти. Шу каби саволларга жавоб олиш учун QALAMPIR.UZ журналисти Феруза Нажмиддинова Ташқи меҳнат миграцияси агентлиги Йиғма таҳлил бошқармаси бошлиғи Азим Аҳматов билан суҳбатлашди.\nФеруза Нажмиддинова, журналист: ― Фуқаролар ишлаш, яқинларини кўриш ёки бошқа мақсадларда Россия, Қозоғистон ёки Туркияга бориши мумкинми? Масалан, мен Россияга кета оламанми?\nАзим Аҳматов, Маълумки, Ташқи меҳнат миграцияси агентлиги Йиғма таҳлил бошқармаси бошлиғи: ― 2020 йилнинг март ойидан коронавирус инфекцияси келтириб чиқарган пандемия сабабли давлатлар ўртасидаги авиақатновлар чекланди. Шу билан бирга қишки таътил учун Ўзбекистонга қайтганлар ҳам бор. Бошқа мақсадлар эмас, айнан меҳнат мигрантлари ва уларнинг ишга кетишига алоҳида тўхталиб ўтаман. 2020 йил 15 мартдан эътиборан карантин сабабли хориждан келадиган фуқароларнинг кириб келишларига чекловлар қўйилди. Карантин чоралари юмшатилгач, маълум қоидалар ҳам юмшатилди, албатта. Ўзбекистон фуқароларининг Россияга кириши бўйича музокаралар олиб борилди. Aвгуст ойида эса фуқароларни Қозоғистон, Россия ва бошқа давлатларга ишга юборишга эришдик. Карантин чекловларини инобатга олиб, уларга риоя этилган ҳолда 10 272 нафар фуқаролар хорижда, келишув асосида ишга жойлаштирилган.\nЎзбекистоннинг асосий фуқаролари ўзлари мустақил кетишган ва меҳнат фаолиятларини амалга оширишган. 10 минг фуқаронинг сони мустақил кетадиган фуқаролар сонини ташкил қилмайди. Мисол тариқасида айтмоқчиман, 2018 йилда 3 500 фуқаро, 2019 йилда 4 400 нафар 2020 йилга келиб эса 10 272 нафар фуқаро келишув асосида ишга жойлаштирилган. 2021 йилнинг уч ойида 6400 фуқаро хорижий давлатларда расмий равишда иш бошлаган.\nAфсуски, бугунги кунда Қозоғистон Республикаси, Россия Федерацияси ёки Корея Республикасида ҳам мигрантларни қабул қилиш бўйича маълум чекловлар бор. Фуқаролар мустақил тартибда кета олишмайди. Aвиақатновлар йўлга қўйилгани сабабли, бошқа бир давлатга кетсалар ҳам, уларнинг қонун-қоидаларига бўйсунишлари шарт ва чеклов бор давлатларга кира олмайдилар. 500 дан ортиқ фуқаролар ўз ихтиёрлари билан кетишди ва аэропортдан қайтган ҳолатларига гувоҳ бўлдик. Улар рухсатсиз борганлари учун ҳам ортга қайтишга мажбур бўлишган.\nТашкиллаштирилган тартибда, яъни ташқи меҳнат миграцияси ёки бошқа меҳнат мигрантларини ишга юборувчи ташкилотлар томонидан кетган ҳар бир фуқаро муаммосиз бориши мумкин. Яъни улар қайсидир давлатга бориб, ишлаш имониятига эгалар. Бир нарсани алоҳида айтиб ўтиш керак, ҳозирги кунда Ташқи меҳнат миграцияси агентлиги томонидан, қайси давлат бўлишидан қатъи назар давлат аҳамиятига молик қурилишларда ишлашни истаган фуқаролар учун махсус комиссия рухсати билан танловлар ўтказиляпти. Бунда йирик иш берувчиларнинг вакиллари келиб ёки онлайн тарзда суҳбат ўтказишяпти. Ишга кетиш истаги бўлган фуқаролар рўйхати шакллантирилиб, Россия ёки Қозоғистон махсус комиссиясидан рухсат олиниб, ўша давлатга юборилади.\nФ.Н.: ― 1 апрелдан Россия билан авиақатновлар тикланади дейилиши билан ҳамма ҳаракатга тушиб қолди. Aвиакомпанияда эса рейслар қўйилмагани ҳақида айтиляпти, бунга қандай изоҳ бериш мумкин?\nА.А.: ― Россия томони берган баёнотни ўқидик. Бугунги кунда Россия ҳам ҳафтада бир маротаба Ўзбекистонга қатновларни йўлга қўйди. Лекин қатнов йўлга қўйилгани билан маълум чекловлар олиб ташланмаган. Aсосли ҳужжатларга эга бўлмаган фуқароларни Россияга боришлари мумкин эмас. Йўл очилиши ва доимий қатновларнинг йўлга қўйилиши чипта нархларининг нормал ҳолатга келишига ҳам сабаб бўлади.\nФ.Н.: ― Йўл очилди дейилиши билан чайқовчилар ҳам пайдо бўлади, ҳозирги кунга қадар шундай тадбиркорлар кузатилганми?\nА.А.: ― Aлбатта, бундай “тадбиркорлар” бор. Улар ҳақидаги тўлиқ маълумотлар ички ишлар ходимлари томонидан юритилади. Бу каби “тадбиркорлар” карантин чекловлари даврида ҳам бўлди ва ҳозир ҳам пайдо бўлиши эҳтимолдан ҳоли эмас.\nФ.Н.: ― Ҳозирги кунда Ўзбекистоннинг қанча фуқароси мигрант ҳисобланади?\nА.А.: ― Бугунги кундаги статистика хорижий давлатларда 1,6 млндан 1,8 млн нафар атрофида фуқароларимиз борлигини англатади. Сўнгги йилларда мигрантлар сони 2,3 млндан 2,6 млн атрофида ўзгариб турарди. 15 йил аввал эса меҳнат мигрантлари сони 3 млнни ташкил этар эди.\nФ.Н.: ― Пандемияда мигрантларнинг бошқа давлатга бора олмагани Ўзбекистоннинг ички пул айланмасига, иқтисодига қанчалик таъсир қилди ва буни миграция агентлиги ҳисобладими?\nА.А.: ― Жисмоний шахслар томонидан Ўзбекистонга юборилган маблағлар деярли ўзгармади. Биласизми, ишчи кучини етказиб берувчи ва қабул қилувчи давлатлар бор. Биз ишчи кучи етказиб берувчи давлатлар қаторидамиз, шу сабабли, Ўзбекистонга қайтиб келмаган фуқароларга талаб ошиб, уларнинг меҳнат ҳаққи ҳам етарли даражада кўтарилди. Бунинг натижасида иқтисодга пандемиянинг у қадар таъсири бўлмади. Учта меҳнат мигранти оладиган маошни биргина мигрант қўлга киритди, десак ҳам тўғри бўлади.\nФ.Н.: ― Aввалроқ, Россияда ишлаш истагида бўлган фуқароларга патент олишни соддалаштириш ҳаракати бошланганди. Бу бўйича ишлар якунига етдими ёки музокаралар тўхтаганми? Қандай қулайликлар яратилди?\nА.А.: ― Бу иш устида 2019 йилдан буён ишлаяпмиз. Шу орқали Ташқи меҳнат миграцияси агентлигининг ҳудудий филиалларида Россия Федерациясининг миграция марказларини очишга ҳаракат қилдик ва очдик. Пандемия сабабли очилган марказлар фаолиятини бироз муддат тўхтатиб турди. Бугунги таҳлиллар натижаси шуни кўрсатадики, Москва вилояти ва Москва шаҳрида меҳнат мигрантлари кўп. Шу сабабли Москва шаҳридаги кўп тармоқли миграция маркази жорий йилнинг 16 март куни Тошкент шаҳридаги Ишга марҳамат мономаркази очилди. Бугунги кунда хизмат кўрсатишга тайёр. Пандемия чекловлари тугатилганда ёки яна ҳам енгиллаштирилса, Меҳнат мигрантларига жуда ҳам енгил бўлади. Россия Федерациясига борганда патент учун 9 турга яқин ҳужжатлар талаб этилади ва бу ҳужжатларнинг кўпи, 6 ёки 7 таси Ўзбекистон ҳудудида тайёрлаб берилади. Бу эса меҳнат мигрантлари бошқа давлатга бориб ортиқча сарсон бўлмаслиги учун берилган имкониятлардан яна бири, десак тўғри бўлади.\nФ.Н.: ― Миграция агентлиги ўзбекистонлик муҳожирлар учун патентни бекор қилиш бўйича таклиф киритганми?\nА.А.: ― Aлбатта, патентни олиб ташлаш масаласида ҳам музокаралар олиб борилади, меҳнат миграцияси соҳасида ҳар бир давлат, у юборувчи ёки қабул қилувчи бўлишидан қатъи назар ўз талабларини киритиб бориши халқаро миқёсда ҳам кузатилади. Ўзбекистон чегарасидан чиқдикми, демак қайси давлатда яшаб истиқомат қилсак ва ишласак, уларнинг қонун қоидаларига бўйсуниш, риоя қилишимиз шарт. Шу билан бирга, Ўзбекистонга хориждан келиб ишлайдиган меҳнат мигрантлари учун ҳам тартиб тамойил бўлади. Фақатгина ЕОИИга аъзо давлатлар фуқароларидан патентлар талаб этилмайди.\nФ.Н.: ― 2020 йилнинг 15 сентябрь куни Президент Шавкат Мирзиёевнинг “Хавфсиз, тартибли ва қонуний меҳнат миграцияси тизимини жорий этиш чора-тадбирлари тўғрисида”ги қарори қабул қилинган эди. Унда ҳар бир мигрантни ўқитиш, уларни касбга тайёрлаш марказлари очилиши ҳақида айтилганди. Бу марказлар ҳозирги кунда қайси ҳудудларда ташкил этилди ва қанчалик самарали ишлаяпти.\nА.А.: ― Қарор қабул қилингандан сўнг ишлар бошланган. Бандлик ва меҳнат муносабатлари вазирлигига қарашли ва бошқа ОТМ таркибига кирувчи касб-ҳунар коллежлари негизида касбга ўқитиш марказлари ташкил қилинди. Меҳнат мигрантлари учун алоҳида 217 та касбга ўқитиш марказларидан иборат тизим яратилди. Буларнинг ичида 15 та Ишга марҳамат мономарказлари бор, улар 14 та ҳудудда ташкил этилган. Бандлик ва меҳнат муносабатлари вазирлиги негизидаги 30 та коллеж ва 136 та маҳаллаларда касбга ўқитиш марказлари ташкил этилган. Шу билан бирга, Қурилиш ва Олий ва ўрта махсус таълим вазирликлари таркибида ҳам 36 та касбга ўқитиш марказлари ташкил этилган. Бу марказларнинг асосий мақсади, фуқароларни Ўзбекистон ҳудудида ўқитиб, касбга тайёрлаш эмас, балки вақтинча меҳнат фаолияти учун хорижга ишга кетиш истагида бўлган меҳнат мигрантларининг ҳам касб малакасини ошириб, бирор давлатга борар экан, қиладиган ишини тўғри бажариши, ортиқча қийналиб юрмасликлари учун ташкил этилмоқда.\nТаъкидлаб ўтиш ўринли, ўтган йилнинг ўзида 21 100 фуқаромиз ушбу марказларга қамраб олинди ва бугунги кунда 17 минг нафари ўқишни давом эттираётган бўлса, қолганлари ўқишни тамомлаб, сертификатларга ва маълум касбга эга бўлди. 2021 йилда 11 минг фуқаро касбга ўқитиш учун қамраб олинди. Уларнинг ичида 700 дан ортиғи хорижий тилларга ўқиган бўлса, қолганлари дурадгор, уста ва шу каби бошқа касбларга ўқитилмоқда. Хорижий меҳнат бозорини таҳлил қилиш жараёнида, бугунга келиб 20 дан ортиқ касбларни амалиётга жорий қилганмиз.\nФ.Н.: ― Марказларда ўқиган фуқароларнинг қанчаси меҳнат мигранти сифатида иш бошлади?\nА.А.: ― Таълим олган фуқароларни танловларга таклиф қилиш бошланган, адашмасам касбга ўқитилган 2 мингдан ортиқ фуқароларимиз кетишган.\nФ.Н.: ― Миграция агентлиги томонидан касбга тайёрланиб, ишга кетишни режа қилганлар, борадиган ҳудудида коронавирус билан боғлиқ вазият ёмонлиги сабабли хавфсизлик нуқтаи назаридан нима қилишади? Ватанда қолишадими ёки кетишлари мумкин бўладими?\nА.А.: ― Бу саволга Корея мисолида жавоб бермоқчиман. У ерда вазият оғирлиги туфайли ҳозирги кунга қадар бирорта мигрантни бориб ишлашларига эришолмадик. Музокаралар ўтказиш давомида, Корея Республикасида ишлаб, меҳнат таътилига келган фуқароларнигина Кореяга юборишга муваффақ бўлдик. Ўрнатилган тартибда синовлардан ўтган, бугунги кунда Кореяда иш берувчилари томонидан танланган фуқароларни ишга юбориш масаласида Корея ҳукумати томонидан чекловлар ечилгани йўқ. Худди шу сингари вазият жиддийлашгани билан бир томонга боғлиқ масала эмас. Мигрантларнинг бирор давлатга юборилишида айнан шу давлатдаги карантин чекловлари ҳам инобатга олинади.\nРоссия Карантин чоралари Йўл бўлсин меҳнат миграция\n07 Апрель 21:28 21876\n07 Апрель 11:50 21264\n08 Апрель 20:59 19751\n09 Апрель 21:02 19315


АҚШ, сал ўзингни бос: Ўзбекистон Сэм тоғанинг холаси маҳридаги вилоят эмас!\n09 Äåêàáðü 2017 15:46 2254\nБу Америка деганлари жуда ўзини қўйиб юборяпти рости. Нью-Йорк шаҳрида юк автомобилини пиёдалар ва велосипедчиларнинг устига қасддан ҳайдаб, саккиз одамни ўлдирган ва 11 одамни жароҳатлагани айблови қўйилаётган ўзбекистонлик Сайфулло Соипов устидан қарорни қаранг: Нью-Йорк Жанубий округи судьяси, чиқариладиган ҳукмда унинг мол-мулки тўла мусодара этилишини сўраяпти. Бу молк-мулкдан Соипов террор акти содир этишда фойдалангани изоҳ қилиб келтириляпти. Энг қизиғи, АҚШ федерал хавфсизлик хизматлари бу молк-мулк рўйхатига Соиповнинг ота-онасига қарашли Ўзбекистондаги уй-жойларни ва кўчмас мулкларни ҳам киритишяпти...\nАҚШ ўзини нима деб ўйлаяпти: 7 йил Ўзбекистонда бўлмаган Сайфулло Соиповнинг ота-онасига қарашли молк-мулкни Ўзбекистон мусодара қилиб, пулини АҚШ ғазнасига ўтказиб бериши керак эмиш... Бу Соипов 7 йил аввал Ўзбекистондан чиқиб кетган бўлса, бу давр мобайнида Ўзбекистонга келиб кетмаган бўлса, хаттоки Нью-Йорк губернаторининг ўзи айтиб турган бўлса, Соипов АҚШ ҳудудида радикаллашганини. (радикаллашгани – бу ҳам ҳали тасдиқланмаган факт аслида).\nБу АҚШдагилар нима деб ўйлаяпти, Нью-Йорк Жанубий округи судьяси бўлмиш жонлиқнинг айтган гапи билан, ўз ҳудудидаги, ўз фуқаросига қарашли мол-мулкни АҚШ ҳисобига мусодара этармиди Ўзбекистон ? Ота-онасининг айби нима? Менимча, жуда катта сиёсий ўйин бошланаётганга ўхшайди. Ўзбекистон бундай мантиққа зид, ҳуқуққа зид қарорни кўтариб келганларга айтадигани аниқ, ҳожатхонада ишлат бу қоғозни шаклида бўлади жавоб. Ана унинг ортидан бошланади катта ахборот хуружи: Ўзбекистон террорчиларни қўллаб-қувватлаяпти, уларнинг мол-мулкини мусодара қилмай, террористик йўлда улардан фойдаланишига йўл беряпти деган... АҚШ, сал ўзингни бос! Сэм тоғанинг холасининг маҳрига тушган вилоят эмас Ўзбекистон!


21:40, 13.02.2020 // 149251\n«Зирапча» кўрсатувида иштирок этган қизга суд ҳукми ўқилди\n2020 йилнинг 23 январь куни жиноят ишлари бўйича Ховос тумани судида 20 ёшли Хумора И.га нисбатан суд иши кўриб чиқилди. Бу ҳақда Олий суд матбуот хизмати раҳбари Азиз Обидов «Дарё»га маълум қилди.\nФуқаро Хумора И. Жиноят кодексининг 169-моддаси 1-қисми (ўғирлик) билан айбланиб, унга нисбатан эҳтиёт чораси сифатида «муносиб хулқ-атворда бўлиш ҳақидаги тилхат» қўлланилган.\nАниқланишича, Хумора 2019 йилнинг 23 апрель куни очиқ майдонда боғланиб турган, Сирдарё вилояти Ширин шаҳрида яшовчи амакиси А.Х.га тегишли бўлган 5 миллион сўмлик бир бош чорва молни ўғирлаган. У молни шу куннинг ўзидаёқ сотиб юборган ва пулларни шахсий эҳтиёжларига сарфлаган.\nАйбланувчи суд жараёнида мазкур жиноятга муҳтожликдан қўл урганлиги, ўзи сотиб юборган чорва моли ИИБ ходимлари томонидан ўтказилган тезкор тергов ҳаракатлари давомида топилиб, амакиси А.Х.га қайтариб берилганини таъкидлаган. Шунингдек, Хумора ўз айбига тўлиқ иқрор бўлиб, сарфлаб юборган маблағларини қайтариши, қилмишидан чин кўнгилдан пушаймонлиги, оилавий аҳволи ҳамда ўзига етарли хулоса чиқариб олганлигини инобатга олиб, қонун доирасида енгиллик беришни сўраган.\nСудья Бахтиёр Мамадаминов раислигида ўтказилган очиқ суд мажлисида гувоҳларнинг ҳам фикрлари тингланди.\nСуд Хуморага нисбатан шартли равишда озодликдан маҳрум қилиш ва бир йил синов муддати белгилади. Синов муддати давомида Хуморанинг зиммасига қуйидаги мажбуриятлар юклатилди:\nяшаш ва иш жойи ўзгарса, бу ҳақда яшаш жойидаги ИИБга хабар бериш;\nҳар ойда икки маротаба яшаш жойидаги ИИБдан рўйхатдан ўтиш;\n2020 йил 1 апрелга қадар фуқаровий даъвогар М.А.га 4 миллион сўм зарарни қоплаш.\nСудланувчи Хумора синов даврида зиммасига юклатилган мажбуриятларни бажармаса ёки жамоат тартиби ҳамда меҳнат интизомини бузган тақдирда, Жиноят кодексининг 72-моддаси 6-қисмига асосан, жазонинг шартлилиги бекор қилиниши ва ҳукмда тайинланган жазо ижро этилиши тўғрисида огоҳлантирилди.\nЭслатиб ўтамиз, сирдарёлик Хумора «Севимли» телеканалининг йирик лойиҳаларидан бири ҳисобланган «Зирапча» реалити шоусида қатнашган. У ушбу лойиҳадаги иштироки давомида «Зирапча»нинг бир қанча қисмида мазкур жиноятга қўл урганидан пушаймонлигини билдирган.\n19:45, 25.01.2021 // 71771\n23:27, 25.01.2021 // 70051\n22:57, 25.01.2021 // 52707\n10:12 Кеча // 46396


Германияликлар ҳам Самарқандда меҳмонхона қуради\nВилоят ҳокими вазифасини бажарувчи Эркинжон Турдимов Германиянинг "RIMC Hotels and Resorts" компанияси вакилларидан иборат делегацияни қабул қилди.\nДелегация таркибида "RIMC Hotels and Resorts" компанияси бошқарувчиси Герт Прантнер, "Montana" компанияси бошқарувчиси Богдан Цешинский, германияда чоп этиладиган "Euro-Asia" журнали бош муҳаррири Марат Абишев ҳамда Ўзбекистон Республикаси Туризмни ривожлантириш давлат қўмитаси вакиллари ташриф буюришди.\nУчрашувда Э. Турдимов бугунги кунда мамлакатимизда туризм соҳасида амалга оширилаётган ислоҳотлар, бу жараённинг талаблари, инвесторлар учун яратилаётган имкониятлар, солиқ ва бошқа тизимлардаги имтиёзлар ҳақида батафсил маълумот берди. Меҳмонлар ўзларини қизиқтирган саволларига жавоб олишди. Уларни, албатта, меҳмонхона қуриш учун ер ажратиш масаласи қизиқтирди. Айни пайтда Самарқанд шаҳрининг бош режаси ишлаб чиқилаётганлиги маълум қилинди. Мазкур жараён бир ярим ойда якунига етиши таъкидланиб, компания ўз лойиҳалари ва таклифларини батафсил етказса, вилоятнинг архитектура кенгаши томонидан ўрганиб чиқилиши айтилди. Келгусида мазкур компания билан, албатта, ҳамкорликни йўлга қўйишдан манфаатдорлик билдирилди.\nШундан сўнг Герт Прантнер ўз компаниясининг фаолияти ҳақида батафсил маълумот берди. Унинг таъкидлашича, мазкур компания халқаро меҳмонхона тармоғи ва бошқарув соҳасида фаолият юритади. Айни пайтда унинг халқаро меҳмонхона тармоғида Германиядан ташқари Австрия, Италия, Испания, Швейцария, Хитой ва бошқа кўплаб мамлакатларда қатор меҳмонхоналари мавжуд. Учрашув давомида Испания, Италия, Австрия давлатларидаги меҳмонхоналари ҳақида батафсил маълумот бериб, уларнинг ўзига хосликларини таъкидлаб ўтди.\n— Биз бошқа халқаро меҳмонхона тармоқлари каби барча меҳмонхоналарни бир хилда эмас, балки ҳар бир ҳудудга мос тарзда барпо этамиз, — дейди Герт Прантнер. — Бунда ўша мамлакатнинг об-ҳавоси, ҳудуд географияси, давлатнинг қонун-қоидалари, халқининг миллий урф-одатларигача алоҳида эътибор қаратамиз. Меҳмонхоналарда ишчи-хизматчилар ҳам маҳаллий аҳолидан танлаб олинади. Чунки, бугун турли минтақалардан келган меҳмонларни замонавий талаблар асосидаги шарт-шароитлар билан эмас, балки миллий ўзига хослик билан қойил қолдириш лозим. Биз Самарқанднинг довруғига мос, ҳар томонлама сайёҳларга маъқул тушадиган тарзда меҳмонхона барпо этишни мақсад қилганмиз. Вилоят ҳокимлиги томонидан таклифларимиз ижобий қабул қилинганлигидан хурсандмиз. Ўйлаймизки, меҳмонхона тармоғимиз янада кенгайиб, Самарқанддек буюк шаҳар билан боғланади.\nУчрашувда меҳмонлар вилоятимизда туризм инфратузилмасини ривожлантириш борасидаги таклифларини ҳам билдиришди. Инвестицион лойиҳалар мамлакатимизда ҳар томонлама қўллаб-қувватланаётганлиги қайд этилиб, таклифлар қонун доирасида кўриб чиқилиши маълум қилинди.\nДелегация аъзолари Самарқанднинг диққатга сазовор жойларида бўлиб, шаҳримизнинг туристик имкониятларини кўздан кечиришди.\n6.10.2018 322 № 78 Янгиликлар


Коронавирус:блогер қиз ҳашаматли ҳаётидан воз кечиб, шифокор бўлди\nТаниқли британиялик блогер коронавирус пандемияси даврида шифокор бўлиш учун ҳашаматли ҳаётидан воз кечди. Бу ҳақда “Daily Mail” хабар бермоқда.\n24 ёшли Сепии Самайининг сўзларига кўра, у шу ёзда Лондон университетини тамомлагандан сўнг тиббий муассасада ишлай бошлайди ва вақтини тўлиқ тиббиётга бағишлайди. Қизнинг сўзларига кўра, у касалхонада амалиёт бошлашдан олдин 13 мамлакатга боришни режалаштирган, аммо карантин туфайли сафари бекор қилинган.\n“Мен сизга қимматбаҳо кийим кийишингиз, вақтичоғлик қилишингиз ва бир вақтнинг ўзида жиддий ишлашингиз мумкинлигини кўрсатишни яхши кўраман”, деди қиз. У айни дамда энг яхши шифокор бўлишни хоҳлайди.\nАпрель ойида “Мисс Англия 2019” унвони соҳибаси коронавирусга қарши курашиш учун шифокор сифатида ишга қайтиши маълум бўлди. Қизнинг сўзларига кўра, у ҳамкасбларидан ишга қайтишни сўраб хабарлар қабул қила бошлаган. У маъмурлардан коронавирусга курашишда ёрдам бериш учун уни ватанига юборишни сўради ва унинг илтимоси бажарилди.


Хосе Антонио Рейес ЙТҲ оқибатида вафот этди\nАрсеналИспанияРеалХосе Антонио Рейес\nИспания миллий жамоасининг собиқ яримҳимоячиси Хосе Антонио Рейес бугун, 1 июнь куни 35 ёшида вафот этди.\n«Севилья» клуби расмий твиттерида тасдиқланишича, у йўл-транспорт ҳодисаси қурбони бўлган. Ҳозирча ЙТҲ тафсилотлари маълум эмас.\nРейес «Севилья» тарбияланувчиси эди. У ушбу клубдан ташқари «Арсенал», «Реал», «Атлетико», «Эспаньол», «Кордоба» ҳамда Хитойнинг «Синьцзян Тяньшань Леопард» клубларида ўйнаган. 2019 йилдан Хосе Антонио Сегунданинг «Эстремадура» жамоасида тўп тепганди.\nРейес – клуб футболида жами 11та совринни қўлга киритган, Англия ва Испания чемпиони бўлган. У АПЛда олтин медаль олган илк испаниялик футболчи саналади. Шунингдек, Рейес «Севилья» ва «Атлетико» таркибида 5 маротаба Европа лигасида ғолиб чиққан, бу – мусобақа тарихидаги рекорд кўрсаткичдир.\nХосе Антонио Рейес Испания миллий жамоасида 22та ўйин ўтказиб, 4та гол урган; ЖЧ-2006да иштирок этган.


Ёшларимизнинг турли хил ёт оқимлар таъсирига тушиб қолишларининг олдини олиш – долзарб вазифа\n09 ßíâàðü 2020 18:48 315\nНаманган шаҳрида “Миссионерлик ва прозелитизм: мазмун ва моҳият” мавзусида тадбир ташкил қилинди. Унда бир гуруҳ ҳарбийлар, коллеж, мактаб ўқувчилари ҳамда ижтимоий кўмакка муҳтож шахслар ва уларнинг фарзандлари иштирок этдилар.\nТадбирда вилоят ҳокимининг ўринбосари Жамолиддин Алойдинов, Наманган давлат университети доценти Низомжон Ғофуров, Наманган шаҳридаги “Ҳазрати Лангар” жоме масжиди имом-ноиби Нурилло Маҳкамовлар томонидан маруза қилинди.\nМиссионерлик ва прозелитизм дин билан боғлиқ ҳолда шаклланган ва мутаассибликка асосланган ҳодисалар ҳисобланиб, мақсади ҳеч қайси динга эътиқод қилмайдиганлар ёки бошқа динларга мансуб шахсларни муайян динга киришга даъват этишдир. Аслида эса кўпгина миссионерлар муайян ижтимоий гуруҳнинг сиёсий мақсадларини амалга оширишни ўз олдиларига вазифа сифатида қўядилар.\nМиссионерлик ҳаракатлари ортида диний заминда миллатни ичидан бўлиб ташлашга қаратилган ғаразли сиёсий мақсадлар ётганини ва у келтириб чиқарадиган фожиаларни англаб етиш, бу борада ғаразли мақсад эгалари қарши иммунитетни шакллантириш долзарб вазифа эканлиги таъкидланди.


March 2019 – Davronbek's blog\nPosted on March 28, 2019 April 1, 2019 Leave a comment\nБир валломат таксист билан суҳбатдан: — Ана кеча BBCдан кўрсатди. Монголиянинг пойтахтида аҳолининг ярми яшаяпти экан. Пойтахтининг ҳавоси жуда зарарли бўлиб кетибди. Турли касалликлар келиб чиқяпти экан. Ҳукуматнинг аҳолини Тошкентга келишини чеклаши нормал. Нима қилади бу ерда? Бориб ўзининг вилоятини гуллатсин! — Чеклаш билан ҳеч нарсага эриша олмайди. Чеклашдан аввал шароит яратиш керак. Агар вилоятда Тошкентдаги каби шароит бўлганида, пойтахтдаги Давоми …\n6 йилдан бери мунтазам велосипеддаман. Соғлик ва иқтисод учун фақат фойда бўлди. Эрталаб ҳаво яхши экан. Озроқ ишларимни битирдим-да, 11:00 ларда “бир Паркентга бориб келай” деб йўлга чиқиб кетдим. Йўл-йўлакай бошқа ишимни ҳам битирдим. “Крестик”дан Паркентгача тўхтамай ҳайдадим. 2 соат деганда Паркентга кириб келдим (40 кмлик йўл). Янгибозоргача йўллар текис, равон. Янгибозордан Паркентгача тепаланиб бораркан. Паркентга келиш арафасида бира-тўла Сўқоққа Давоми …\nPosted on March 1, 2019 February 28, 2019 Leave a comment\n03.02.2019 Чингиз Айтматов. Асрга татигулик кун (Тошкент, Ғафур Ғулом номидаги Адабиёт ва санъат нашриёти, 1989) Романда гўё 100 йилга чўзилган бир кун ҳодисалари қаламга олинган. Ёзувчининг маҳорати шундаки, асрга татигулик воқеаларни бир кунга сиғдира олган, сингдира билган. Асарни яна қайта ўқишимга сабаб бўлган воқеа – манқурт Жўломон ҳикоясидир. Сариўзакни босиб олган жунжанглар машъум усулни қўллайди: асир тушган навжувон йигитларнинг сочи Давоми …


КХДР АҚШ билан музокара ўтказаётганда ракеталарини...\n12.03.2018 10:05 0 157\nАҚШ президенти Доналд Трамп Шимолий Кореянинг АҚШ-КХДР музокаралари пайтида ракета синовлари ўтказмасликка ваъда берганини маълум қилди, дея хабар бермоқда «РИА Новости».\n«Шимолий Корея 2017 йилнинг 28 ноябридан буён ракета синовини ўтказмади ва учрашувларимиз давомида ҳам бундай қилмасликка ваъда берди. Улар ўз сўзларида туришига ишонаман», — дея ёзади Трамп ўзининг «Twitter»даги саҳифасида.\nШимолий Корея сўнгги йилларда АҚШдан хавфсираб, ўзини ҳимоя қилиш учун қитъалараро баллистик ракеталар ва ядровий каллаклар ишлаб чиқиш устида ишламоқда.\nҲозирча КХДР синовдан ўтказган сўнгги ракета «Хвансон-15» бўлиб турибди. У 13 минг километр олисликдаги нишонни йўқ қилиши мумкинлиги тахмин қилинади.\nАҚШ Доналд Трамп КХДР


Ҳуррият шарофати – Сурхон тонги\nБош саҳифа / Жамият / Ҳуррият шарофати\nАвгуст 29, 2017\tЖамият Изоҳ қолдириш 448 Кўрилди\nМустақиллик — улуғ неъмат. Йигирма олти йил, яъни 312 ой, 9 490 кундан бери юртимизда ҳурлик, эркинлик байроғи ҳилпирайди. Дастурхонларимиз ноз-неъматларга тўла, арзончилик. Баъзилар “аввал арзончилик бўлган эди”, деб бот-бот такрорлайдиган 30 йил илгариги ҳолатни бир кўз олдингизга келтиринг. Дўконларда шакар, турфа карамель, печенье, шоколад бўлардию, аммо ҳамма оилаларнинг ҳам уларни харид қилишга қурби етмасди. Тўй қиладиган киши дастурхонга печак, новвой кулча, оқ қанд, печенье қўярди. Бугун оддий Ишчи ҳам ҳашаматли тўйхонада камида 300 нафар одамга дастурхон ёзаяпти.\nБирор манзилга бориш ниятида кўчага чиқсак, йўналиш бўйича қатновчи автобусни соатлаб кутардик ва тирбанд автобус салонида манзил охиригача тик туриб кетишга мажбур эдик. Кечки соат олтидан кейин автобус тугул, ҳатто такси ҳам қатнамасди. Ўз вақтида ишдан чиқмасангиз автобусга улгуролмай яёв кетишга мажбур бўлардингиз. Катта бир қишлоқда нари борса бир-икки оиланинг енгил автомашинаси бўларди. Уни ҳам ижроқўмнинг фармойиши билан ойлаб кутиб олардингиз. Агар бирор киши “Газ-24” автомашинасини харид қилса-ку, ойлаб сўроқ берарди. Мустақилликдан ўргилай, бугун мамлакатимизда бир эмас, учта авто заводда турфа русумдаги енгил ва юк автомашиналари ишлаб чиқарилаяпти. Шу боис, ҳар бир хонадонда қўша-қўша машина. Тун ярмида сафарга чиқсангиз ҳам йўлда қолиб кетмайсиз, барака топгур киракашлар истаган манзилингизга етказиб қўйишади.\nАйниқса, умумий овқатланиш жойларидаги ўзгаришларни кўриб ҳавасангиз ортади. Ўтган асрнинг саксонинчи йилларида Термиз шаҳридаги ҳолатни бир кўз олдингизга келтиринг. Фақат ҳарбийлар ошхонаси ва истироҳат боғидаги бир ошхона ишлар, ярим соат кечикиб борсангиз тушлик қилишдан қолиб кетардингиз. Тушдан кейин эса дўконлардан нон топиб бўлмасди. Ҳозир эса ҳар қадамда ошхона, ресторан, нон дўкони. Бу мустақилликнинг одамларга яратган қулайлиги эмасми?\nЭсимда, ўтган асрнинг саксонинчи йиллари эди. Акам ҳарбий хизматдан қайтаётганда онам ўша пайтда урф бўлган қизил рангли кўйлак кийгизаман, деб ният қилган экан. Дўкончиларга “неча пул бўлса ҳам топиб беринглар” деб анча вақт ялиниб юрди. Ўша пайтда кўп буюмлар ноёб бўлиб, ҳозиргидай очиқ-ойдин сотилмасди. Бугун бозорга киринг, истаган нарсангизни топасиз.\nБир куни отам уйга ишдан хуноби ошиб келди. Ёзда бир амаллаб пахса девордан тиклаган икки хонали уйимизнинг устини ёпиш учун 45 та шифер зарур эди. Дўконга шифер харид қилгани борсалар ижроқўм- нинг буйруғини сўрашибди. Бу ёғи ноябрь ойи — ҳавонинг авзойи бузуқ, тезроқ том усти ёпилмаса, қор-ёмғир бошланиб, қилинган шунча хизмат бир пул бўлади. Ижроқўм раиси “Шифер олишга навбатда турганлар кўп” дегани учун отам ўзини қўярга жой тополмай қайт ган, қаердан шифер топишни ўйлаб хуноби ошган. Мустақилликнинг шарофатини қарангки, бугун вилоятимизда бир эмас, тўртта корхонада шифер ишлаб чиқарилаяпти. Дўконларда шифер тахланиб турибди, истаганча олишингиз мумкин.\nЎзбекистонлик боксчи Руфат Рисқиев бир суҳбатда собиқ Иттифоқ терма жамоаси таркибига тасодифан қўшишганини ва жаҳон чемпионати олдидан қайсидир боксчи касал бўлиб қолгани учун нуфузли мусобақага қатнаштиришганини ҳикоя қилганди. Руфат Рисқиев иштирок этган жаҳон чемпионатидан кейин ҳам 12 йил давомида бошқа ҳеч бир ўзбек спортчиси хориждаги мусобақаларга таклиф этилган эмас. Чунки ўша даврда ҳар қанча маҳоратли бўлмасин, иттифоқдош республикалар спортчилари камдан-кам ҳолда хорижга чиқарди.\nБугун-чи? Ўзбекистоннинг олис гўшаларидан бири ҳисобланган Термиз шаҳрида яшовчи, оддий оила фарзанди Ситора Ҳамидова ҳеч кимнинг ёрдамисиз, тиришқоқлиги, тинимсиз олиб борган машғулотлари туфайли 2016 йил Бразилиянинг Рио де Жанейро шаҳрида ўтказилган олимпиада ўйинларида иштирок этди. Яқинда Ситора Ҳамидова Лондонда ўтказилган жаҳон биринчилигида қатнашиб, енгил атлетика бўйича совриндорлар сафидан ўрин олди. Ситорага ўхшаган юзлаб ўғил-қизлар хорижий мамлакатларда бўлаётган нуфузли турнирларда қатнашиб, мамлакат байроғини баланд кўтаришаяпти. Россия давлатидан бош қа республикалар орасида фақат мамлакатимиз футболчилари 2018 йил бўлиб ўтадиган жаҳон биринчилигига қатнашишга яқин турибди.\nХоҳ иқтисодий, хоҳ ижтимоий соҳада бўлсин, эришилаётган барча муваффақиятларимиз илҳомчиси мустақиллигимиздир. Шу кунларга етказганига шукрона қилиб, мамлакатимизнинг бундан-да гуллаб-яшнашига ҳар биримиз ўз ҳиссамизни қўшмоғимиз шарт.\nОлдинги Саховат ва мурувват айёми\nКейинги Самарқанд сафари


Таймазовдан яна бир Олимпия олтин медали олиб қўйилди. У бу сафар қарор устидан арз қилмоқчи\nЧоршанба, 24 Июл\n23 июлда Ўзбекистон терма жамоаси учун иштирок этган Артур Таймазов 2012 йилги Лондон Олимпиадасида эркин кураш бўйича қўлга киритган олтин медалдан допинг намунаси қайта текширилгандан кейин маҳрум этилгани маълум бўлди. 2017 йил апрелда Халқаро Олимпия қўмитаси худди шу важ билан собиқ курашчини 2008 йилги Пекиндаги Олимпиада олтин медалидан маҳрум этганди.\nБироқ бу сафар Таймазов ХОҚ қарори юзасидан арз қилишни режалаштирмоқда. У бу ҳақда Instagram’да маълум қилди.\nA post shared by Артур Таймазов (@taymazov_artur) on Jul 23, 2019 at 12:10pm PDT\n“2008 йилги дисквалификциядан кейин ХОҚнинг менинг 2012 йилги Олимпиададаги допинг намуналаримни текшириш қарори кутилажак эди ва мен учун сюрприз бўлмади. Унинг натижаси ҳам. Афсуски. ХОҚнинг навбатдаги қарори юзасидан қуйидагини айтмоқчиман. Айбловни тан олмайман. ХОҚнинг қарорини сиёсий мотивлаштирилган ва асоссиз деб ҳисоблайман. ХОҚнинг ички текширувлари натижаларини ҳам, бу текширув жараёнини ҳам тан олмайман, улар шаффоф эмас. Бу қарор юзасидан арз қиламан. ХОҚ “экспертлари” ва бу “қарор”дан хурсанд бўлганларга шуни эслатмоқчиманки, биринчидан мен Олимпиада шоҳсупаларининг энг юқорисида 3 марта турганман ва бундан барча ҳис-туйғуларни ҳис қилганман – буни бошқача ҳис қилиш мумкин эмас. Бугун ҳам мухлисларнинг ўшанда ғалаба сари йўлимда ҳис қилган қўллаб-қувватловини ҳис қилмоқдаман. Бу туйғуларни мендан ҳеч ким ололмайди. Мен ўзимга 3 карра Олимпия чемпиони бўла олишимни исботладим. Мен ўз мақсадимга эришдим. Барча медалларим ўзимда қолади. ХОҚга 2020 йилги Олимпиада ғолибларини тақдирлашни 10 йилдан кейин ўтказишни, спортчиларга эса 10 йилдан кейинги текширувдан олдин ўзларини ғолиб ҳисобламасликларини тавсия қиламан”, деб ёзган Таймазов.\nҲозирда Таймазовнинг ҳисобида 2004 йилги Афинадаги Олимпиада олтин медали ҳамда 2000 йилги Сиднейдаги Олимпиада кумуш медали бор. У, шунингдек, 2 карра жаҳон чемпиони, Ўзбекистон ва Марказий Осиёнинг энг унвондор спортчиси ҳисобланади.\nАйни вақтда 40 ёшли Артур Россия давлат думаси депутати, думанинг жисмоний тарбия, спорт, туризм ва ёшларни қўллаб-қувватлаш қўмитаси раиси ўринбосари ҳисобланади.


Месси энди зўр ўйнамайдими?\n21 октябрь, 2020, 12:05\nУ кўп гол уролмаяпти\n“Барселона” бош мураббийи Рональд Куман жамоа етакчиси Лионель Месси ҳақида гапирди. Месси аввалги йиллардан фарқли равишда кўп гол урмаяпти. У Ла Лиганинг тўртта ўйинида атиги бир марта дарвозани ишғол қилди.\n- Мессига эътирозим йўқ. У яна етакчига айланишга ҳаракат қиляпти. Лекин у янада яхши ўйнаши керак. Кейинги ўйинларда ў энг зўр сифатларини намоён қилишини истайман. Жамоавий ўйинни кучайтириш учун имкониятлар етарли. Охирги натижалардан норозиман. Асосий вазифам жамоа ўйинини яхшилаш, - деди Куман.\nКўпчилик мухлислар ва айрим мутахассислар Месси клуб раҳбариятидан норозилиги учун аввалгидай катта иштиёқ билан ўйнамаётганини айтмоқда.


ВХТБ тасарруфидаги ахборот-ресурс марказида 26 июнь - Халқаро гиёҳвандликка қарши кураш куни муносабати билан "Гиёҳвандлик-аср вабоси" мавзуида маънавий-маърифий тадбир ўтказилди. Унда Наманган шаҳридаги Давлат ихтисослаштирилган маданият мактаб-интернати ўқувчилари, "Маданият" ва "Сумалак" маҳаллаларининг фаол китобхон ёшлари иштирок этишди. Тадбирда марказ мутахассислари нафақат жисмоний, балки руҳий таназзулга етакловчи бангиликнинг фожеавий таъсири, наркотик моддалар истеъмол қилиш умр заволи бўлиш билан бирга инсон руҳияти кушандаси ҳам эканлиги ҳақида кенг тушунтириш бердилар. Анжуман доирасида ёшлар ўртасида алкоголизм ва гиёҳванд моддалар истеъмол қилишнинг зарари ҳақида битилган илмий-оммабоп қўлланмалар ва китоблар кўргазмаси намойиш этилди. Тадбир қатнашчилари иштирокида уюштирилган давра суҳбатида барчанинг фикри якдил чиқди. Оғуфурушлик ва гиёҳвандликнинг етаклайдиган йўли битта: Инсон таназзули. Ундан эҳтиёт бўлиш, соғлом турмуш ва келажакни танлаш ҳар бир ёшнинг ўз қўлида.\n"ТАРИХСИЗ КЕЛАЖАК ЙЎҚ"\n"9 май - Хотира ва қадрлаш куни муносабати билан Наманган шаҳридаги 36-умумий ўрта таълим мактабида "Тарихсиз келажак йўқ" мавзусида 6-синф ўқувчилари томонидан тадбир ўтказилди. Уни синф раҳбари Муҳаббат Йўлдашева шеърий сатрлар билан бошлаб, маҳорат билан олиб борди.


Буҳороми - Бухоро ёхуд дарсликдаги хатолар 2 - 6 Июня 2013 - SHERLAR.BIZ - ENG YANGI SHERLAR 2018 2019\nSHERLAR.BIZ Chorshanba, 27.10.2021, 16:24\nГлавная » 2013 » Iyun » 6 » Буҳороми - Бухоро ёхуд дарсликдаги хатолар 2\nБуҳороми - Бухоро ёхуд дарсликдаги хатолар 2\nКитоб жовонини титкилаб турсам, ўғлимнинг 5-синф ўқувчилари учун мўлжалланган "Табиий география бошланғич курси” номли дарслик китобига кўзим тушиб қолди. Болалигимдан география дарсига қизиққаним ва китобнинг чиройли дизайни ўзига тортгани сабабли ўқишга тутундим.\n2003 йилда чоп этилган дарсликда мавзулар бизнинг давримиздагидан кескин фарқ қилиб, таҳририят таъкидлаганидек "мавзулар ўқувчиларнинг ёшига мос содда ва равон тилда баён қилинган. Рангли расмлар, хариталар, чизмалар мавзуларни ўзлаштиришга ёрдам беради”.\nРости, муаллифлар услуби менга жуда маъқул келди, бир қанча янги маълумотлар: Абу Райҳон Берунийнинг дунё харитаси ва Носир Хисрав саёҳат қилган йўл харитасини шу китобда илк маротаба учратдим. Китоб ижодкорларига раҳмат.\nАммо китобни ўқиш жараёнида бир қанча имловий, бўғин кўчириш ва стилистик хатоларга дуч келдимки, бу менда тилла узукка шиша кўз қўйгандай таассурот уйғотди.\nМаълумки, бозор иқтисодиёти шароитида ҳар битта корхона, аввало, фойда олишни кўзлаб иш юритади. Мадомики, ”Митти Юлдуз” МЧЖ китобни чоп этишдан мақсади даромад-манфаат топиш бўлган экан, мен ҳам келажагимиз эгалари – болажонларнинг манфаатини кўзлаб бундан кейин ҳеч бир нашриёт томонидан хатоликларга йўл қўйилмаслиги учун ўз фикрларимни айтишга жазм қилдим.\nДарсликда оддий бўғин кўчиришдаги хатоликлар ғуж-ғуж: му-злар /3 параграф/ , тек-исликларда, ул-арни, уй-ингизда /15 п/, ор-олларда /22п/, жин-сларида /29 п/, минт-ақада /31 п/, е-тиштирилади/34 п/.\nСўзларда ҳарфларнинг тушириб қолдирилиши ёки қўшиб ёзилиши ҳолатларига ҳам дуч келасиз: айсберга, атмоферанинг, европеоид. Қизиғи шундаки, европеоид /32 п / сўзи бир дарсда 5 марта ишлатилиб, 4 марта хато, яъни европеоид; 1 марта европоид деб тўғри шаклда ёзилган. Зомонларда /10 п/, зомонларданоқ /12 п/ каби ўзакдош сўзларнинг биринчи бўғинида ”о” ҳарфи эмас "а” ҳарфи билан ёзилишини бошланғич синф ўқувчиси ҳам билса керак. Тилимизда неча ўн йиллардан буён географик атама сифатида кенг қўлланиб келаётган бўғоз сўзини бўғиз деб ёзилганини қандай тушуниш мумкин?\nБиргина 3-расмдаги харитада қаттиқ "х” ва юмшоқ "ҳ” ҳарфларининг ишлатилишида шунчалик эътиборсизлик қилинганки, натижада Буҳоро ҳалқлари, Ҳоразм эли , Ҳоразм денгизи каби сўз бирикмаларида хатолар "сериали”га дуч келасиз. Яна ҳиссангизни хиссангиз, М.Қошғарийни Кошғарий деб ёзилганига нима дейсиз?\nБаъзи гапларда синоним сўзларнинг ноўрин ишлатилиши унинг мазмунини ”кулгили” даражада ўзгартириб юборган. ”Ҳозирги вақтда дунёдаги ўрмонларнинг учдан икки қисми қирқиб юборилган”. Гапдаги "қирқиб” сўзи ўрнига "кесиб” сўзи ишлатилса олам гулистон эди.\n"Доимий яшил ўрмонлар? ўсарди”/31 п/, "тўртта фасл алмашинишиб туради”/11 п/, "ер юзида аҳоли сони жуда ҳар хил”/32 п/ даги гапларни ўқиган 5-синф ўқувчиси қандай тушунар экан, шунисига тушуна олмадим.\n"Ҳар йили Ер остидан юз миллионлаб тонна нефт, газ, кўмир қазиб олинади”/16 п/. Ер сўзининг атоқли от, яъни бош ҳарфлар билан ёзилиши гап мазмунини ўзгартириб юборган…\n"Табиий география бошланғич курси” дарслик китоби 123 минг тиражда чиқиб, 5 йил давомида 600 мингдан ортиқ ўқувчи ўқиб чиққан. Энди кимларнингдир хатоси ва лоқайдликлари орқасидан чалғиган 700 мингга яқин ўқувчиларнинг аҳволини тасаввур қилинг.\nДарсликдаги хатоларга оид яна бошқа мақолалар>>>\nГеография дарсликлари, қўлланмаларида яна бир қизиқ–ажиб ҳолатга дуч келдим-ки, менинг назаримда, бундай тушунмовчилик-хатоликларни тугатиш чораларини тезроқ кўриб чиқиш керакка ўхшайди.\nМазкур дарсликда Тинч океани майдони 178.7 млн.км.кв, Атлантика океани эса 91.7млн.км.кв дейилган ҳолда, 6-синф "География”сида бирининг майдони 180 млн.км.кв, иккинчисиники 91 млн. км.кв деб кўрсатилган. Океанларнинг аниқ майдонларини билиш мақсадида танишим-география фани ўқитувчисига мурожаат қилсам, унинг ўзи ҳам ҳайронлигини айтди.\nЎзбекистон Республикаси Халқ таълими вазирлиги Республика таълим маркази умумтаълим мактаблари ўқитувчилари учун қўлланма сифатида тавсия этган - 1997 йилда "Ўқитувчи” нашриёти томонидан чоп этилган - "Ўзбекистон географияси. Қизиқарли машқ ва масалалар” номли китобида Амударёнинг узунлиги 2982 км., Зарафшон дарёси 740 км.; Ўзбекистон Республикаси ҳудудининг 75 % и текислик, 25 % и тоғлардан иборат; умумий ер майдони 447.4 минг км. кв деб кўрсатилган бўлса, 7 синф "Географияси”да Амударёнинг узунлиги 3019 км., Зарафшон дарёси 877 км.; Ўзбекистон ҳудудининг 78.7 % и текисликдан, қолган 21.3 % и тоғлардан ташкил топгани; умумий ер майдони эса 448.9 минг км. кв дейилган.\nМустақилликдан кейин Ўзбекистон Республикасининг ҳудуди ўзгармагани ҳолда ер майдони 1500 км.кв, Амударё 37 км., Зарафшон дарёси 137 километрга узайгани мени таажжубга солди. Бу каби чалкашликларни дарсликлар нашрига мутасадди раҳбарлар қандай изоҳлашаркин?!\n"Бола тарбияси масаласида хато қилишга ҳеч кимнинг ҳаққи йўқ” - деган эди донишмандлардан бири. Мен бунга қўшимча равишда "ёш авлоднинг саводи масаласида ҳам” деган бўлардим.\nХўш,Сиз бунга нима дейсиз, азиз мухлислар?\nКатегория: O`zbekiston Yangiliklari | Просмотров: 786 | | Теги: Буҳороми - Бухоро ёхуд дарсликдаги | Рейтинг: 5.0/2


28-07-2016 | 20:51\nZAMIN.UZ / LIFE STYLE / 28 Июл 2016 года933\nЭрим билан бирга яшаётганимизга ўн йилдан ошиб қолди. Бизнинг никоҳимиз менинг назаримда мукаммал эди. Ёшлигимда жудаям шўх, ўйин-кулгуни ёқтирадиган, бир гапириб ўн куладиган қиз эдим, эрим эса аксинча, меҳрибон, ғамхўр, уйни яхши кўрадиган инсон бўлган.Йиллар ўтиши билан муҳаббатимиз янаям кучайди, мен эса анча ўзимни босиб олдим, уйда ўтиргим келди. Ишдан бўшаб, ўзимни оиламга, болалар тарбиясига буткул бахш этдим. Эрим ишларди, мен эса уйда ўтирардим. Аввалгидек эримни рашк қилиб, жанжаллар кўтармай қўйдим, куним пишир-куйдир, уй ишлари билан ўтарди…Бу машмашалар қачон юзага келганини бошида сезганим ҳам йўқ. Умуман олганда, эримнинг мендан норозилиги бошланди, у мудом мени тергашга ўтди. Бошида бошқа аёл пайдо бўлмадимикин, деб ҳам ўйладим. Лекин у уйга доим ўз вақтида келади, телефонни ҳам дарров кўтаради, маошини тийин-тийинигача олиб келиб беради, хуллас, топганини уйга келтиради…Илк бор бу дала ҳовлида юз берди. У шунчаки мен билан гаплашмай қўйди. Бирон нима сўрасам, қисқа жавоб беради, ё умуман индамайди ва худди мен йўқдек, ўз иши билан банд бўлиб ўтираверади. Гапиришда давом этсам, у менга қараб ўшқириб беради, “менга нима кераклигини тушунмаяпсанми, дейман”, дейди. Бу ҳолат ҳафталаб давом этиши мумкин, у бемалол бирон ёмон гапни шартта юзимга қараб айтиб юбориши ҳам мумкин. Кўнгли оғрийди, ҳам демайди.Энг ёмони, унинг мен билан гаплашиш оҳанги масхараомуз тус олди. У қўшиқ ёки кинолардан олинган сўзлар билан гаплашишга ўтиб олди. Мен ундан бирон нима сўрасам, у гапга умуман алоқаси йўқ бирон сўз келтиради. Мен эрим билан тўғри гаплашиш нималигини ҳам унутаёздим. Авваллари унга ҳамма нарсани гапирган бўлсам, ҳозир бирон нима дегим ҳам келмай қолган, чунки гапимни охиригача ҳам эшитмай, менга бақира бошлайди… Уни нотўғри қилибсан, буни бунақа қилмабсан, дейди, ёки лоқайд бир оҳангда яна биронта сўз келтиради.Кейинги пайтларда эса мени ялқовликда айблай бошлади, гўёки ҳамма ёқ кир эмиш. Мен ўзгарганим йўқ, аввал ҳам шунақа эдим, ҳар куни уй тозалайвермайман , лекин мени дангасаликда айблаши нотўғри. Ахир, мен уни бўлар-бўлмас айбловлар билан қийнаб юбормайман-ку, шунақа аёллар ҳам борки, эрини эговлайверганидан, у уйдан қочиб кетгиси келади. Бизда эса бунинг акси. Энди оиламизда ҳаммаси ё яхши, ё ёмондир, бу эримнинг кайфиятига боғлиқ. Мен уй билан ўралашиб қолдим, лекин аслида, ўзимгаям бу ёқади. Ҳеч қаерга боргим, ҳеч ким билан гаплашгим келмайди. Лекин назаримда, бу эримга умуман ёқмайди. У менга оғир ботадиган гапларни жуда кўп айтиб юборди.Ўз жонига қасд қилган бир одамни мисол келтириб, аслида бу ишни қилганига хотинининг дийдиёлари сабаб бўлганлигини айтди. Гўёки мен ҳам уни ҳар кун “эговлар” эканман. Кейин, умуман олганда, уйга келишни ҳам истамаслигини қистириб ўтди. Чунки мен унинг назарида ўта жанжалкаш, уни тинимсиз “бурайдиган” ёмон хотин эканман. Бир сўз деёлмай, қотиб қолдим…Аслида, турмушимизнинг илк йилларида ҳеч вақоимиз йўқ эди, нимагаки эришган бўлсак, меҳнатимиз туфайли, мен улар яхши ишлашлари, хаёллари чалғимаслиги учун барча шароитни яратиб берганман. Борига шукур қилиб, йўғига қаноатда бўлганман. Буларнинг барига олган раҳматим шуми энди? Мен шу гапларга муносибманми?Очиғини айтсам, энди ҳеч нарсани хоҳламай қолдим. Эримга мен билан яшаш зерикарли бўлиб қолганга ўхшайди. У назаримда, мени севмай қўйган. Мен билан шунчаки ўрганиб қолгани учунгина яшаётганга ўхшайди, чунки у ана шу ҳаётга кўниккан. Бу ҳолатга қачонгача чидашим мумкинлигини билмайман.Манба: DiydorAziz.uz\n10:27 / 20-07-2016


Жамият Дунё Футбол Мутолаа Жиноят Савол-жавоб Шоу-бизнес Hi-tech Lady Саломатлик Мозийдан садо Ҳидоят сари Одамларларга ёқишнинг 12 қоидаси\t15:51, 26 октябрь\tКун давомида ҳар хил феълли одамлар билан кўришамиз, мулоқотда бўламиз. Аммо уларнинг ҳаммаси билан ҳам тил топиша олмаймиз. Қуйида берилган тавсияларимиз ҳар қандай қийин вазиятларда ва оғир феъл-атворли одамлар билан чиқишиб кетишда асқотса ажабмас.\n1. Суҳбатни дўстона оҳангда бошланг.\n2. Унутманг, инсоннинг исми – у учун энг ёқимли ва энг муҳим оҳангдир.\n3. Одамларга очиқ чеҳра ва нимтабассум билан муносабатда бўлинг.\n4. Суҳбатдошингизга чин дилдан қизиқинг!\n5. Энг яхши тингловчи бўлинг! Бошқаларга кўпроқ ўзлари тўғрисида гапиришларига имконият беринг.\n6. Тортишувлар пайтида маънавий баланд бўлишнинг ягона йўли, бу — тортишувдан воз кечишдир.\n7. Суҳбатдошингизнинг ҳар қандай фикрига ҳурмат билан қаранг. Одамларга ҳеч қачон “Ноҳақсан” деманг.\n8. Агар сиз ноҳақ бўлсангиз, тез ва кескин тан олинг. 9. Мазмунли фикрларни суҳбатдошингиз ўзиники ҳисобласин.\n10. Ҳар бир масалага суҳбатдошингизнинг нуқтаи назари билан қаранг.\n11. Бошқаларнинг фикри ва хоҳишларига таъсирчан бўлинг.\n12. Одамга маънавий қувват берувчи гаплардан сўзланг.


Ўзбекистон кубоги. «Бухоро» «Пахтакор»ни мусобақадан чиқариб юборди » Скачать музыку бесплатно новинки музыки 2016-2017\nКомментариев: 0 Просмотров: 169 Дата: 22-05-2016, 20:44 Ўзбекистон кубогининг нимчорак финал босқичи "Бухоро" ва "Пахтакор" жамоалари ўртасида жавоб ўйини бўлиб ўтди. Худди дастлабки ўйинда бўлгани каби бугунги баҳсда "Бухоро" номдор рақибни 1:0 ҳисобида мағлубиятга учратди.Ўйин давомида ҳар иккала жамоа жуда қулай имкониятларга эга бўлишди. Баҳодир Пардаев бўш қолган "Пахтакор" дарвозасини ишғол қила олмаган бўлса, Азим Аҳмедов йўллаган зарба натижасида тўп устунга тегиб қайтди.Ўйин тугашига 12 дақиқа қолганида "Пахтакор" ҳимоячиси ўз жарима майдончаси ичида Шавкат Саломовни чалиб йиқитди. Натижада мезбонлар дарвозасига пенальти белгиланди. Баҳодир Пардаев пенальтидан унумли фойдаланиб, жамоасига муҳим ғалабани келтирди."Пахтакор" Ўзбекистон кубогини тарк этди. "Бухоро" эса чорак финалда "Қўқон-1912" жамоасига қарши баҳс олиб боради.ЎЗБЕКИСТОН КУБОГИ, Нимчорак финал, жавоб ўйини"БУХОРО" - "ПАХТАКОР" - 1:0 (ОНЛАЙН ТРАНСЛЯЦИЯ)ГОЛ: Баҳодир Пардаев (78-пенальти)Огоҳлантиришлар: Саламат Қуттибоев (17), Баҳодир Пардаев (48), Жамолиддин Убайдуллаев (76) — Владимир Козак (38) "Бухоро": 1.Муҳиддин Худоёров 3.Сардор Раҳмонов, 8.Саламат Қуттибоев, 10.Шавкат Саломов (Санъат Шихов 88) 16.Артём Филипосян, 18.Баҳодир Пардаев, 19.Жасур Ҳасанов (Камолиддин Мурзоев 59), 23.Александр Мерзляков, 61.Азиз Ибрагимов (Жамолиддин Убайдуллаев 75), 85.Руслан Мельзиддинов, 87.Алишер Саноев"Пахтакор": 1. Никита Рибкин (Темур Жўраев 42), 5.Акбар Исматуллаев, 6.Аббос Отахонов, 7.Азим Аҳмедов, 8.Шерзод Каримов, 9. Жалолиддин Машарипов (Жамшид Болтабоев 76), 10.Жамшид Искандеров (Акобир Тўраев 84), 11. Игорь Сергеев, 24. Даврон Ҳошимов, 28.Станислав Андреев, 29. Владимир КозакБош ҳакам: Рустам Бобомуродов - деб хабар бермоқда Stadion.uz нашри.


Адлия вазирлиги энг яхши корпоратив юридик хизмат кўрсатувчини аниқлайди\nАдлия вазирлиги энг яхши корпоратив юридик...\n09.01.2019 16:05 0 139\nАдлия вазири буйруғи билан «Энг яхши корпоратив юридик хизмат» республика танловини ўтказиш тартиби тўғрисидаги низом тасдиқланди.\nНизомга биноан, танловни ўтказишда якунланган йил давомида амалга оширилган ишлар ҳисобга олинади. Бунда иштирокчилар тегишли анкетада кўрсатиб ўтилган 10 та йўналиш бўйича қилинган ишларни [email protected] электрон почтасига юборади.\nТанлов ғолиблари «Tashkent Law Spring» халқаро юридик форумида тақдирланади.\nТошкентми ёки Остона? Минтақада қайси шаҳар халқаро арбитраж марказига айланади?